Pertumbuhan produktiviti buruh dijangka melepasi 3.6 peratus tahun ini

(Menteri di Jabatan Perdana Menteri (Ekonomi), Datuk Seri Mustapa Mohamed)

KUALA LUMPUR, 18 Ogos - Pertumbuhan produktiviti buruh bagi tahun ini dijangka melepasi 3.6 peratus, sasaran ditetapkan di bawah Rancangan Malaysia Kedua Belas.Menteri di Jabatan Perdana Menteri (Ekonomi), Datuk Seri Mustapa Mohamed berkata ini berdasarkan prestasi suku kedua yang mencatat pertumbuhan 5.5 peratus bersamaan RM23,322 bagi setiap pekerja.Menerusi kenyataan jelasnya, pertumbuhan produktiviti buruh setiap pekerja pada suku kedua lebih tinggi berbanding pencapaian keseluruhan pada tahun 2021 sebanyak 1.8 peratus.Berdasarkan jam bekerja, produktiviti meningkat 1.3 peratus dengan RM41 bagi setiap jam bekerja.Pertumbuhan produktiviti buruh ini selaras peningkatan Keluaran Dalam Negara Kasar yang berkembang sebanyak 8.9 peratus.

Dasar dan strategi yang dilaksanakan di bawah RMKe-12 dijangka mampu meningkatkan pertumbuhan produktiviti buruh.Antaranya mewujudkan sembilan Nexus Produktiviti bagi merangka dan meneraju pelan tindakan di peringkat perusahaan.Bagi menambah baik pelaksanaan program peningkatan produktiviti, pemantauan di peringkat sektor dan perusahaan turut dilaksanakan oleh Perbadanan Produktiviti Malaysia (MPC).Sementara itu, jelasnya pelaksanaan kenaikan gaji minimum kepada RM1,500 sebulan mulai 1 Mei 2022 dijangka turut meningkatkan produktiviti dan kecekapan pasaran buruh.


Malaysia terus kukuh kedudukan peneraju industri kewangan Islam global

(Timbalan Menteri Kewangan, Datuk Mohd Shahar Abdullah)

KUALA LUMPUR, 18 Ogos - Kedudukan Malaysia sebagai peneraju industri kewangan Islam global terus diperkukuh.Menurut Timbalan Menteri Kewangan, Datuk Mohd Shahar Abdullah, negara ini kini muncul sebagai hab teknologi kewangan Islam terkemuka dunia yang menempatkan pelbagai syarikat permulaan Fintech Islam.Jelasnya, garis panduan kawal selia yang komprehensif dan jelas antara faktor utama yang menjadikan negara sebagai destinasi pilihan."Berdasarkan Laporan Fintech Islamik Perbadanan Ekonomi Digital Malaysia (MDEC), yang diterbitkan pada Februari tahun ini, sejumlah 26 penyedia fintech Islam beroperasi di Malaysia pada 2019, lebih tinggi daripada UK (19), Emiriah Arab Bersatu (16), Indonesia (12) dan AS (10)," kata beliau ketika berucap pada majlis Muzakarah Penasihat Syariah Kewangan Islam KLIFF kali ke-15, di sini hari ini.

Tambah Mohd Shahar, negara ini kekal sebagai pasaran kewangan Islam terbesar di Asia Tenggara berdasarkan jumlah terbitan bon korporat dan sukuk berjumlah RM114.29 bilion tahun lalu berbanding RM104.58 bilion pada tahun 2020.Manakala saiz pasaran modal Islam meningkat kepada RM2.31 trilion pada akhir tahun 2021 daripada RM2.26 trilion tahun sebelumnya.


Pasaran ACE: Agmo mula disenaraikan

KUALA LUMPUR, 18 Ogos - Dagangan sulung Agmo Holdings Berhad, di pasaran Ace bermula kukuh, apabila dibuka pada 80 sen sesaham.Saham pakar penyelesaian digital dan pembangunan aplikasi tempatan itu mencatat premium 54 sen berbanding harga tawaran awam permulaannya pada 26 sen.Ketika dagangan dibuka pagi tadi, 8.44 juta saham bertukar tangan dengan permodalan pasaran berjumlah RM84.5 juta.Ketua Pegawai Eksekutifnya, Tan Aik Keong yakin sambutan menggalakkan itu mencerminkan keyakinan pelabur terhadap potensi Agmo dan peluang untuk memanfaatkan trend pendigitalan.

(Ketua Pegawai Eksekutif, Tan Aik Keong)

"Fokus kami bagi tempoh beberapa bulan ini ialah melaksanakan pelan pengembangan operasi dengan menggunakan hasil penyenaraian bagi pembangunan Pusat Penyelidikan & Pembangunan, pasukan jualan dan pemasaran serta bahagian perkhidmatan sokongan teknikal."Selain itu mewujudkan Akademi Agmo yang menjadi pusat latihan dan pembangunan dan meluaskan pasaran ke Singapur," katanya pada sidang media majlis penyenaraian Agmo di Bursa Malaysia.Jelasnya, Singapura dipilih sebagai destinasi pertama berikutan kedudukan negara itu sebagai pusat kewangan global dan syarikat teknologi serantau serta asas pelanggan yang kukuh di negara jiran itu.Syarikat itu turut menjanjikan prospek yang cerah, dirangsang pertumbuhan berterusan aplikasi mudah alih seiring pendigitalan dalam perniagaan dan kemajuan teknologi.


TNB labur RM20 bilion setahun

KUALA LUMPUR, 18 Ogos- Tenaga Nasional Bhd (TNB) akan melabur RM20 bilion setahun dalam tempoh 28 tahun akan datang sebagai perbelanjaan modal inisiatif mempercepat Pelan Peralihan Tenaganya.Presiden dan Ketua Pegawai Eksekutifnya, Datuk Ir Baharin Din berkata, langkah itu juga seiring aspirasi pelepasan karbon sifar bersih menjelang 2050.Menerusi kenyataan, jelasnya pelaburan itu akan turut mencipta peluang bagi syarikat utiliti meraih lebih dua kali ganda perolehan sebelum cukai dan faedah.

Kumpulan akan terus melabur dalam Grid Masa Hadapan dan bakal mengembangkan aset kawal selia itu kepada RM100 bilion menjelang 2050.Selain itu, TNB akan turut membangunkan kesalinghubungan grid serantau yang membolehkan pengagihan sumber tenaga boleh baharu lebih meluas.Sekali gus membantu menyahkarbon sistem tenaga ASEAN selain mengukuhkan keselamatan bekalan.Grid ini akan memberikan kumpulan potensi pendapatan sebanyak RM7 bilion menjelang 2050.Selain memperkasa Grid Nasional, Baharin berkata, tiga inisiatif turut dilaksanakan bagi menyegerakan agenda kemampanannya.Ini melibatkan anak syarikat milik penuhnya iaitu TNB Power Generation Sdn Bhd, TNB Genco, pengembangan portfolio tenaga boleh baharu dan membangunkan ekosistem bagi kenderaan elektrik.


Lebih 12,000 peluang kerja bakal diwujudkan - PM

KUALA LUMPUR, 18 Ogos - Pihak Berkuasa Pelaksanaan Koridor Utara (NCIA) telah berjaya menarik pelaburan yang diluluskan sebanyak RM17.25 bilion dalam tempoh Januari hingga Julai 2022.Perdana Menteri Datuk Seri Ismail Sabri Yaakob berkata, pelaburan itu bakal menjana 12,315 peluang pekerjaan.Pelaburan ini disokong oleh pertumbuhan berterusan dalam sektor elektrik dan elektronik, mekanikal dan elektrikal serta Peranti Perubatan di Wilayah Ekonomi Koridor Utara (NCER). Perkembangan positif ini termasuk pelaburan asing oleh Baladna Food Industries dari Qatar sebanyak RM2.1 bilion untuk membangunkan projek ladang tenusu bersepadu di Chuping, Perlis bagi menyokong agenda sekuriti makanan negara.

"Ia sekali gus membuktikan keyakinan pelabur swasta terhadap ekonomi dan ekosistem pembangunan bakat di wilayah ini,” kata Ismail dalam kenyataan selepas mempengerusikan Mesyuarat Anggota Majlis NCIA Kali Ke-29.Ismail Sabri berkata kerajaan Persekutuan dan kerajaan negeri akan turut memastikan bekalan air, elektrik dan jaringan komunikasi tersedia dalam usaha untuk meyakinkan lebih ramai pelabur ke kawasan NCER."NCIA bersama-sama kerajaan negeri memberi tumpuan untuk mengukuhkan lagi ekosistem bakat dan mewujudkan rantaian bekalan yang teguh bagi meningkatkan daya saing NCER dalam menangani sebarang jurang dalam ekosistem pasca-pandemik,” katanya.

Dalam menyahut seruan kerajaan untuk meningkatkan penyertaan sektor swasta dalam program sosioekonomi strategik, katanya NCIA sedang merangka pelbagai usaha yang inklusif termasuk penubuhan tabung Dana Pembangunan Modal Insan NCER.“Tabung ini bagi merangsang penyertaan sektor swasta dalam program pembangunan modal insan mampan dan usahawan,” katanya.Beliau berkata mesyuarat turut bersetuju supaya program bantuan kos sara hidup menggunakan kad tanpa tunai serta pembangunan kemahiran dan keusahawanan NCER diterapkan di bawah program Pembasmian Kemiskinan Tegar Keluarga Malaysia (BMTKM).Katanya pelaksanaannya akan diperincikan oleh pihak Unit Perancang Ekonomi, Jabatan Perdana Menteri.


Ringgit dibuka rendah berbanding dolar AS

KUALA LUMPUR, 18 Ogos - Nilai ringgit menyusut pada sesi pembukaan dagangan pagi ini berbanding dolar AS berikutan permintaan yang kukuh untuk dolar AS selepas Rizab Persekutuan (Fed) Amerika Syarikat (AS) membayangkan kemungkinan pelarasan kadar faedah yang ketara untuk mengawal kenaikan inflasi AS, kata penganalisis.Pada jam 9 pagi, mata wang tempatan berada pada paras 4.4670/4700 berbanding dolar AS daripada 4.4660/4685 pada penutup Rabu.Dalam minit mesyuarat dasar terbaharunya, Fed berkata bahawa ia melihat ‘sedikit sahaja tanda’ pada lewat bulan lalu yang menunjukkan inflasi AS semakin berkurangan dan menyedari ia akan mengambil masa yang agak lama untuk situasi itu diselesaikan.

Bagaimanapun, kerugian ringgit dihadkan oleh kenaikan harga minyak, dengan penanda aras minyak mentah Brent didagangkan sekitar US$93 setong.Sementara itu, ringgit diniagakan bercampur-campur berbanding sekumpulan mata wang utama pagi ini.Mata wang tempatan menyusut nilai berbanding dolar Singapura kepada 3.2334/2361 daripada 3.2315/2338 pada penutup Rabu dan merosot berbanding euro pada 4.5501/5531 daripada 4.5455/5480 sebelumnya.Namun begitu, ringgit tidak berubah berbanding yen Jepun pada 3.3126/3150 daripada 3.3126/3147 semalam, tetapi meningkat berbanding pound Britain kepada 5.3827/3864 daripada 5.4048/4078 sebelumnya. - BERNAMA


Malaysia raih pelaburan digital RM7.2 bilion pada separuh pertama 2022 - Annuar

(Tan Sri Annuar pada sidang media di Putrajaya/BERNAMA)

PUTRAJAYA, 17 Ogos- Kementerian Komunikasi dan Multimedia Malaysia (K-KOMM) melalui Perbadanan Ekonomi Digital Malaysia (MDEC) telah berjaya menarik lebih RM7.2 bilion pelaburan pada separuh pertama 2022, selain pelaburan RM10.94 bilion pada 2021, menjadikan jumlah keseluruhan pelaburan sebanyak RM18.14 bilion.Menteri berkenaan Tan Sri Annuar Musa berkata pelaburan itu terdiri daripada pelaburan digital langsung asing dan pelaburan digital langsung domestik yang dijangka mewujudkan hampir 10,000 peluang pekerjaan."Pencapaian berkenaan telah membuktikan negara kita berada pada kedudukan terbaik untuk mencapai sasaran pelaburan digital sebanyak RM70 bilion menjelang 2025, selaras dengan Rangka Tindakan Ekonomi Digital Malaysia (MyDIGITAL)," katanya pada sidang media di Putrajaya yang turut disiarkan secara maya hari ini.

Pelaburan digital itu diperoleh daripada 53 syarikat yang berkembang pesat dan terkemuka dalam industri dari pelbagai negara termasuk Australia, China, Jepun, Singapura, Switzerland, Belanda, United Kingdom dan Amerika Syarikat.Beliau berkata usaha untuk menarik pelabur adalah sebahagian daripada usaha nasional untuk menjadikan Malaysia sebagai hab digital di ASEAN serta membantu mempercepat pemulihan ekonomi berikutan kesan pandemik COVID-19."Pelaburan digital amat penting dalam proses pemulihan ekonomi kerana ia akan mewujudkan pekerjaan berpengetahuan tinggi dan membantu mempercepat inovasi serta adaptasi teknologi dalam Revolusi Perindustrian Keempat, seterusnya melonjakkan lagi ekonomi digital serta mengukuhkan kedudukan Malaysia untuk menjadi sebuah negara digital," katanya. -BERNAMA


Nexus Residences dijangka siap pada 2026

SUBANG, 16 Ogos- Majuperak Holdings Bhd (MHB) bakal membangunkan hartanah kediaman pertama di luar Perak, dengan nilai pembangunan kasar RM122 juta.Pengerusi Eksekutifnya, Datuk Redza Rafiq Abdul Razak berkata pembangunan Nexus Residences di Subang Selangor dijadual bermula suku keempat tahun ini dan dijangka siap pada 2026Pembinaan 153 unit kediaman berkeluasan antara 1,309 kaki per segi dan 5,511 kaki per segi itu akan dilengkapi konsep dwikunci, sesuai bagi penghunian fleksibel dan pelaburan."Apa yang menjadikan konsep itu lebih menarik, ia dibina di kawasan yang membangun dengan kemudahan yang lengkap. "Ia berdekatan kawasan pejabat, tempat beli-belah dan tempat tinggal, banyak peluang pekerjaan di sini," katanya.

Beliau bercakap pada sidang media majlis pecah tanah projek tersebut, di sini hari ini.Redza Rafiq yakin lokasi strategik dan kemudahan ditawarkan akan memenuhi keperluan pembeli dari segmen disasarkan.Unit kediaman itu ditawarkan pada harga bermula daripada RM803,400 dengan rebat sehingga RM80,000, yuran tempahan sifar dan diskaun tawaran awal 10 peratus.


Bursa Malaysia terus catat peningkatan pada sesi pembukaan dagangan pagi ini

KUALA LUMPUR, 17 Ogos- Minat belian berterusan dalam saham wajaran tinggi terpilih meskipun sentimen pasaran serantau masih dalam mod berhati-hati mendorong Bursa Malaysia mencatatkan peningkatan pada sesi pembukaan pagi ini.Pada pukul 9.18 pagi, indeks penanda aras FTSE Bursa Malaysia KLCI (FBM KLCI) meningkat 4.09 mata kepada 1,522.87 daripada 1,518.78 pada penutup Selasa.Ketika dibuka untuk urus niaga, indeks utama itu naik 0.77 mata untuk mencatatkan paras 1,519.55.Pergerakan harga di pasaran secaran keseluruhan menyaksikan kaunter untung mengatasi rugi 193 berbalas 167 manakala 257 kaunter tidak berubah, 1,662 tidak diniagakan dan enam yang lain digantung.Jumlah dagangan yang direkodkan adalah sebanyak 324.99 juta unit bernilai RM163.13 juta.Menurut Malacca Securities Sdn Bhd, FBM KLCI semalam mencatatkan penembusan kukuh, terutamanya didorong oleh minat belian dalam saham wajaran tinggi telekomunikasi selain aliran masuk dana asing yang sihat mencatatkan belian asing bersih selama lima hari berjumlah RM719.8 juta.“Walaupun pasaran global mungkin memantau rapat situasi inflasi UK untuk mengukur risiko kemelesetan global, kami percaya bursa tempatan akan kekal positif terutama pada musim pendapatan akan datang memandangkan sempadan antarabangsa telah dibenarkan pada April.“Bagi komoditi, kedua-dua minyak mentah dan minyak sawit mentah (MSM) berada dalam aliran rendah, dengan minyak mentah pada sekitar AS$92 setong dan MSM pula berlegar sedikit di atas paras RM4,100 satu tan,” katanya dalam nota hari ini.Dalam kalangan saham wajaran tinggi, Maybank menokok 1.0 sen kepada RM8.98, Public Bank meningkat 2.0 sen kepada RM4.67, Petronas Chemicals menambah 9.0 sen kepada RM8.84 manakala IHH Healthcare dan CIMB tidak berubah, masing-masing pada RM6.49 dan RM5.45.

Bagi saham aktif, Hartalega susut 11 sen kepada RM1.66, Serba Dinamik lemah setengah sen menjadi 9.0 sen manakala TWL Holdings dan Borneo Oil tidak berubah, masing-masing pada 6.0 sen dan 2.5 sen.Di papan indeks, Indeks FBM Emas meraih 19.95 mata kepada 10,769.48, Indeks FBMT 100 mengembang 19.41 mata kepada 10,517.57 dan Indeks FBM Emas Syariah menokok 22.65 mata kepada 10,924.56.Sementara itu, FBM 70 susut 12.09 mata menjadi 12,768.74 dan FBM ACE naik 1.16 mata kepada 4,969.44.Indeks Perkhidmatan Kewangan meningkat 21.02 mata kepada 16,832.36, Indeks Perladangan menokok 29.28 mata kepada 7,288, Indeks Tenaga susut 3.35 mata kepada 654.16, dan Indeks Produk dan Perkhidmatan Perindustrian memperoleh 0.84 mata kepada 184.72.


Harga getah dijangka melepasi RM3.50 sekilogram pada akhir 2022 - Zuraida

KUALA LUMPUR, 16 Ogos- Harga getah diunjurkan akan terus meningkat melepasi RM3.50 sekilogram akhir tahun ini dan terus berada di dalam trend menaik disebabkan permintaan yang sangat tinggi dari negara-negara pengimport.Menteri Perusahaan Perladangan dan Komoditi Datuk Zuraida Kamaruddin berkata harga getah ketika ini adalah dalam keadaan stabil dan melebihi RM2.50 sekilogram dan pihak kerajaan sedang berusaha untuk meningkatkan pengeluaran hasil bagi memenuhi permintaan untuk eksport.“Pengeluaran getah negara masih tidak mencukupi untuk menampung permintaan dan pihak kementerian sedang melakukan pelbagai usaha untuk menaikkan hasil getah negara, antaranya menambah baik pengeluaran getah secara 'estate management'.“Ianya akan menjadikan pengurusan hasil getah negara akan lebih mampan dan berstruktur, ia dapat menghasilkan pengeluaran getah yang lebih tinggi,” katanya ketika majlis pelancaran Getah Antirasuah 2021-2025 (GETAR 2021-2025) di Stesen Penyelidikan RRIM Sungai Buloh di sini, hari ini.Selain itu, Zuraida turut mengucapkan tahniah kepada Lembaga Getah Malaysia atas usaha dan kejayaan membangunkan GETAR 2021-2025, ia merupakan sebuah pelan strategi yang penting untuk melaksanakan dasar antirasuah dalam sebuah organisasi.Usaha tersebut bersesuaian dengan Pelan Antirasuah Nasional (NACP) 2019-2023 yang dilancarkan oleh kerajaan sebelum ini.

Menteri Perusahaan Perladangan dan Komoditi, Datuk Zuraida Kamaruddin

“Ia akan menjadikan penjawat awam lebih efisien dan responsif dalam memberikan perkhidmatan yang bertaraf dunia. Pada masa yang sama, persepsi positif terhadap penjawat awam juga dapat dipertingkatkan.“Ketersediaan warga kerja yang berintegriti tinggi adalah penting dalam menyokong usaha kerajaan untuk ke arah pengetahuan, teknologi dan inovasi dengan matlamat untuk menyumbang ke arah pembangunan organisasi dan seterusnya negara tercinta,” katanyaZuraida juga mengatakan dalam usaha semua pihak untuk menuju ke arah status negara maju yang berpendapatan tinggi, agenda pembanterasan rasuah perlu menjadi keutamaan negara.


Bursa Malaysia diniagakan tinggi

KUALA LUMPUR, 16 Ogos- Indeks penanda aras di Bursa Malaysia mengakhiri sesi dagangan pagi lebih tinggi,  disokong oleh sentimen belian yang berterusan, sejajar dengan pergerakan positif di bursa serantau, kata peniaga.Pada rehat tengah hari, indeks penanda aras FTSE Bursa Malaysia KLCI (FBM KLCI) menokok 10.58 mata kepada 1,514.59 berbanding 1,504.01 pada penutupan urus niaga Isnin.Indeks utama itu memulakan urus niaga pagi ini 0.08 mata lebih tinggi pada 1,504.09, dan berlegar antara 1,503.86 dan 1,516.21 di sepanjang sesi.Pergerakan harga di pasaran secara keseluruhan bagaimanapun menyaksikan kaunter rugi mengatasi kaunter untung 377 berbanding 362, manakala 364 kaunter tidak berubah, 1,162 tidak diniagakan dan enam yang lain digantung.Jumlah dagangan adalah sebanyak 1.57 bilion unit bernilai RM1.07 bilion.Menurut Rakuten Trade, pasaran dijangka bergerak dalam julat yang sempit hari ini, dengan indeks  berlegar sekitar julat 1,500-1,510.

(Indeks penanda aras di Bursa Malaysia mengakhiri sesi dagangan pagi lebih tinggi,  disokong oleh sentimen belian yang berterusan, sejajar dengan pergerakan positif di bursa serantau, kata peniaga/BERNAMA)

“Langkah mengejut bank pusat China mengurangkan kadar mungkin telah mencetuskan beberapa kebimbangan mengenai kemelesetan dan ini menyebabkan kedua-dua minyak sawit mentah dan minyak mentah Brent ditutup lebih rendah semalaman.“Sementara itu, kami percaya minat belian dalam saham teknologi akan berterusan memandangkan prestasi kukuh oleh Nasdaq,” katanya dalam satu nota penyelidikan di sini.Dalam kalangan saham wajaran tinggi, Maybank menambah 1.0 sen kepada RM8.92, IHH Healthcare naik 4.0 sen kepada RM6.53 dan CIMB tidak berubah pada RM5.43, manakala Public Bank dan Petronas Chemicals susut 2.0 sen setiap satu kepada RM4.64 dan RM8.76.Bagi saham aktif, Top Glove naik 3.5 sen kepada 83 sen dan Metronic Global menokok 1.5 sen kepada 6.0 sen, manakala Hartalega turun 19 sen kepada RM1.67 dan Borneo Oil tidak berubah pada 2.5 sen.Di papan indeks, Indeks FBM Emas melonjak 60.96 mata menjadi 10,721.50, Indeks FBMT 100 mengukuh 63.50 mata kepada 10,469.27 manakala Indeks FBM Emas Syariah mengembang 100.36 mata kepada 10,869.90.Indeks FBM 70 turut naik 38.44 mata kepada 12,745.84 sementara FBM ACE susut 21.71 mata kepada 4,937.75.Mengikut sektor, Indeks Perkhidmatan Kewangan jatuh 1.41 mata kepada 16,776.42 dan Indeks Tenaga berkurangan sebanyak 1.53 mata kepada 655.89, manakala Indeks Produk dan Perkhidmatan Perindustrian memperoleh 0.57 mata kepada 183.67 dan Indeks Perladangan melonjak 87.70 mata kepada 7,249.26. -BERNAMA


PERODUA tiada rancangan naikkan harga kereta

KUALA LUMPUR, 16 Ogos- Perusahaan Otomobil Kedua Sdn Bhd (PERODUA) mengulangi pendirian suarikat itu untuk tidak menaikkan menaikan harga jualan kenderaan walaupun berdepan kenaikan kos pengeluaran yang dihadapi rata-rata pemain automotif di Malaysia.Presiden dan Ketua Pegawai Eksekutifnya, Datuk Seri Zainal Abidin Ahmad berkata, peningkatan kos akan ditampung oleh syarikat sekaligus memastikan pelanggan terus menikmati harga jualan sedia ada.Beliau berkata, sebagai pengeluar kenderaan nasional, syarikat itu akan terus menyokong pemerkasaan ekosistem automotif negara dan kelangsungan operasi vendor.Kami berdepan detik sukar ketika ini. Peningkatan harga bahan mentah sememangnya luar biasa, antaranya harga keluli dan semua material plastik. Bagaimanapun, untuk baki tahun ini, kami memutuskan untuk tidak memindahkannya (kos kenaikan) kepada pelanggan.“Perodua akan menyerap kos kenaikan dan bagaimana cara kami menguruskannya adalah antara kami dan pihak vendor. Dan kami juga akan menyokong beberapa vendor. Sokongan ini bermaksud mereka juga mampu bertahan dalam perniagaan masing-masing dan pembekalan (komponen).” katanya ketika berucap pada Majlis Pelancaran Program Ekosistem Transformasi Digital MIDA-PERODUA di ibu negara.

(Perusahaan Otomobil Kedua Sdn Bhd (PERODUA) mengulangi pendirian suarikat itu untuk tidak menaikkan menaikanharga jualan kenderaan walaupun berdepan kenaikan kos pengeluaran yang dihadapi rata-rata pemain automotif di Malaysia)

Beliau berkata, vendor menjadi ekosistem penting dalam memastikan industri automotif negara kekal berdaya saing walaupun berdepan dengan pelbagai krisis termasuk peningkatan harga bahan mentah."Justeru, Perodua sentiasa memastikan ekosistem ini sentiasa terjaga, termasuk melaksanakan langkah transformasi dengan pelbagai pihak seperti Lembaga Pembangunan Pelaburan Malaysia (MIDA)." katanya.Pada Januari lalu, PERODUA menyatakan pendirian tidak berhasrat menaikkan harga kenderaan keluaran syarikat itu sebaliknya lebih memilih untuk menyerap kos tambahan ekoran kenaikan harga bahan mentah termasuk besi.Syarikat itu berhasrat untuk mengekalkan penanda arasnya sebagai pengeluar kereta nasional mampu milik.


Apple panggil semula kakitangan bertugas di pejabat

(Ibu pejabat Apple di Cupertino, California/REUTERS)

BENGALURU, 16 Ogos- Apple Inc menetapkan tarikh 5 September supaya kakitangan korporat kembali ke pejabat sekurang-kurangnya tiga kali seminggu, lapor Bloomberg News.Syarikat itu, yang memberitahu pekerja mengenai pelan baharu itu semalam, meminta kakitangan supaya bekerja pada Selasa, Khamis dan hari ketiga yang akan ditentukan oleh pasukan masing-masing, kata laporan berkenaan.Pengeluar iPhone itu tidak memberikan maklum balas segera kepada permintaan Reuters untuk mendapatkan kenyataan.Apple menyertai beberapa syarikat teknologi dan kewangan yang telah memulakan mandat untuk kembali ke pejabat ketika kes COVID-19 semakin reda.Awal Jun lalu, Ketua Pegawai Eksekutif Tesla Inc, Elon Musk meminta pekerja untuk kembali ke pejabat atau meninggalkan syarikat itu, menurut e-mel yang dihantar kepada kakitangan dan dilihat oleh Reuters. -REUTERS

((Apple mengarahkan kakitangan kembali ke pejabat bermula 5 September ini/REUTERS)


Pendekatan responsif, bertanggungjawab pulihkan ekonomi penunjuk utama kejayaan PM

KUALA LUMPUR, 16 Ogos- Pendekatan responsif dan bertanggungjawab dalam memulihkan ekonomi negara selepas pandemik COVID-19 menjadi penunjuk utama kejayaan Perdana Menteri Datuk Seri Ismail Sabri Yaakob sepanjang tempoh setahun pentadbiran beliau, kata ahli-ahli ekonomi. Ekonomi negara berkembang 8.9% bagi suku kedua tahun ini merupakan yang terbaik di Asia Tenggara. Pertumbuhan pesat itu adalah hasil daripada keputusan kerajaan untuk membuka semula semua sektor ekonomi dan sempadan negara yang seterusnya memulihkan keyakinan pelabur terhadap Malaysia. Kadar pengangguran turun kepada 3.8% daripada 4.3% sebelumnya.Jumlah perdagangan luar melebihi RM2 trilion pada 2021, kadar pertumbuhan terpantas sejak 1994 dan pada Jun 2022, perdagangan luar meningkat 43.3% tahun ke tahun kepada RM270.4 bilion iaitu pertumbuhan dua angka selama 17 bulan sejak Februari 2021. Profesor Emeritus Barjoyai Bardai daripada Universiti Tun Abdul Razak (UniRazak) berkata Perdana Menteri berani mengambil langkah drastik dalam memperkenalkan inisiatif bagi membantu Keluarga Malaysia dan perusahaan kecil dan sederhana (PKS) untuk pulih kembali. Beliau berkata pelaksanaan inisiatif seperti SemarakNiaga, Malaysia Digital dan JaminKerja membantu transformasi ekonomi negara ke arah sistem digital dan membuka lebih banyak peluang bagi Keluarga Malaysia untuk bangkit kembali dalam keadaan ekonomi global yang tidak stabil.“Selain itu, satu daripada pencapaian utama Perdana Menteri adalah kejayaan melaksanakan memorandum persefahaman (MoU) antara kerajaan dan pembangkang yang secara langsung menstabilkan situasi politik negara dan membuka laluan bagi pemulihan ekonomi yang konsisten.

“Perdana Menteri dilihat sebagai seorang pemimpin yang berani dalam memperkenalkan dasar baharu di luar tradisi pemimpin daripada kerajaan-kerajaan sebelum ini,” katanya kepada Bernama. Menurut Barjoyai, kadar inflasi di negara ini sebanyak 3.4% antara yang terendah di rantau ini merupakan antara hasil daripada usaha kerajaan untuk memastikan pemulihan ekonomi berjalan lancar di tengah-tengah kebimbangan terhadap kemelesetan ekonomi global.Beliau berkata usaha kerajaan mengagihkan subsidi berjumlah RM77.7 bilion pada tahun ini adalah tepat pada masanya dalam mengawal inflasi di negara ini daripada terus terjejas berikutan peningkatan inflasi global.“Bayangkan jika subsidi petrol dan diesel dimansuhkan, walaupun kerajaan berjaya menjimatkan kira-kira RM35 bilion, impak daripada kenaikan harga barang akan ketara berikutan ia akan terjejas oleh kos logistik dan pengangkutan.“Apa yang dilakukan oleh kerajaan sekarang adalah tepat, kita hanya perlu memikirkan strategi holistik yang baharu untuk tidak hanya bergantung kepada subsidi secara keseluruhan pada masa depan,” katanya.Pendapat beliau senada dengan seorang ahli ekonomi yang juga bekas Pengarah Eksekutif Institut Penyelidikan Ekonomi Malaysia (MIER), Profesor Emeritus Datuk Zakariah Abdul Rashid, yang berkata bahawa pembaharuan struktur ekonomi diperlukan untuk memastikan pendapatan dan kesejahteraan Keluarga Malaysia terus stabil. Zakariah berkata usaha untuk memperkukuh pemulihan ekonomi negara, memastikan PKS terus berdaya saing dan dapat membina semula, seterusnya menjadi penyumbang kepada pertumbuhan ekonomi juga menjadi agenda penting yang dibawa oleh Perdana Menteri.Pengenalan inisiatif SemarakNiaga bernilai RM40 bilion terdiri daripada pelbagai langkah untuk membantu perniagaan pulih dengan segera adalah tepat pada masanya.“PKS termasuk perusahaan mikro mewakili sejumlah besar daripada organisasi dalam sistem ekonomi negara. Dalam proses pemulihan ini, Perdana Menteri telah memberikan banyak perhatian kepada kumpulan ini.“Ini termasuk pemberian subsidi yang membantu perniagaan mengekalkan daya tahan mereka dalam menghadapi cabaran ekonomi global,” katanya.Dalam usaha menggalakkan penciptaan pekerjaan, kerajaan di bawah pimpinan Ismail Sabri telah melaksanakan program JaminKerja dengan peruntukan berjumlah RM4.8 bilion, yang menyasarkan kewujudan 600,000 peluang pekerjaan pada tahun ini.Kadar pengangguran pada April dan Mei 2022 kekal pada 3.9% iaitu lebih rendah berbanding unjuran 4% pada tahun ini, berbanding kadar pengangguran tertinggi pada 5.3% yang dicatatkan pada Mei 2020.Pada 2021, kerajaan menyasar mewujudkan 500,000 pekerjaan. Bagaimanapun, 558,633 pekerjaan telah berjaya diwujudkan melalui pelbagai inisiatif termasuk konsep pendekatan keseluruhan negara.Mengulas mengenai isu pekerjaan, pensyarah di Putra Business School Universiti Putra Malaysia (UPM) Prof Madya Dr Abu Sofian Yaacob berkata inisiatif kerajaan ke arah memperkukuh peluang pekerjaan mampu memberikan manfaat besar kepada rakyat pada masa depan.Beliau berkata, dalam keadaan kebanyakan sektor ekonomi telah dibuka kembali, usaha untuk melahirkan lebih banyak pekerjaan dapat membantu meningkatkan proses pemulihan ekonomi negara.“Menawarkan lebih banyak pekerjaan dengan gaji lebih baik dalam sektor perladangan akan turut memastikan kekurangan buruh di negara ini dapat ditangani, seterusnya meningkatan produktiviti dan pengeluaran barangan untuk dieksport.“Bagi menyediakan pekerjaan yang mampu bertahan, kerajaan boleh meneroka bidang baharu pekerjaan yang diintegrasikan dengan teknologi baharu, seiring dengan usaha untuk melahirkan masyarakat yang berkemahiran dan berpendapatan tinggi,” menurut Abu Sofian. -BERNAMA


MAG laksana program pembaharuan armada, muktamad pemerolehan 20 pesawat A330neo

PUTRAJAYA, 15 Ogos- Malaysia Aviation Group (MAG) melaksanakan program pembaharuan armada menerusi pemerolehan 20 pesawat badan lebar A330neo daripada Airbus.Ketua Pegawai Eksekutifnya, Kapten Izham Ismail berkata syarikat induk Malaysia Airlines itu tidak mengeluarkan sebarang kos bagi pemerolehan kesemua pesawat berkenaan."10 dibeli dari Avolon, 10 lagi dari Airbus, kemudian dipajak semula kepada Avolon. Jadi kami tidak mengeluarkan sebarang kos. "Hanya pembiayaan minima melibatkan perkhidmatan pesawat tetapi untuk menjawab soalan berapa nilai yang dibelanjakan Malaysia Airlines untuk pemerolehan pesawat ini, ia dilakukan menerusi pembelian dan pajakan," katanya.

Beliau menyatakan demikian pada sidang media pengumuman rasmi dan pemeteraian Perjanjian Persefahaman antara MAG dan Airbus, serta perjanjian bersama MAG dengan pengeluar enjin Rolls-Royce dan Avolon, di sini.Turut menyaksikan acara tersebut, Menteri Pengangkutan, Datuk Seri Dr Wee Ka Siong.Pesawat A330neo bukan sahaja menawarkan pemodenan armada serta melonjakkan kecekapan operasi, malah turut memenuhi sasaran alam sekitar melalui pengurangan pembakaran bahan api.


Airasia food tawar perkhidmatan penghantaran makanan antara bandar

KUALA LUMPUR, 15 Ogos- Bermula hari ini, Airasia food menawarkan perkhidmatan penghantaran makanan antara bandar.

Buat permulaan, pelanggan di kawasan terpilih di Lembah Klang boleh memesan makanan pilihan mereka dari Pulau Pinang menerusi aplikasi AirAsia Super App.Ketika ini, perkhidmatan penghantaran hanya ditawarkan pada hari tertentu setiap minggu, dengan caj penghantaran berpatutan RM5.99 sen setiap pesanan. Para pengguna mempunyai pilihan untuk membuat pra-tempahan makanan sehari sebelum penghantaran atau 30 hari lebih awal.

(Ketika ini perkhidmatan penghantaran hanya ditawarkan pada hari tertentu setiap minggu)

Selain menawarkan perkhidmatan yang unik kepada pelanggan, langkah itu juga memberi peluang kepada peniaga tempatan memanfaatkan ekosistem airasia.Sebelum ini perkhidmatan sama turut ditawarkan di Thailand menerusi penghantaran makanan popular diterbangkan dari Phuket ke Bangkok.


Kerajaan terus sokong pembangunan Zon Ekonomi Sempadan Khas (SBEZ)

(Timbalan Menteri Kewangan II, Yamani Hafez Musa)

KUALA LUMPUR, 15 Ogos- Kerajaan akan terus menyokong pembangunan Zon Ekonomi Sempadan Khas (SBEZ) sebagaimana yang telah dirancangkan bagi menggalakkan sektor pelaburan selain merancakkan pembangunan ekonomi.Timbalan Menteri Kewangan II, Yamani Hafez Musa berkata sehingga Jun 2022, projek pembangunan DELAPAN dalam kawasan SBEZ misalnya telah berjaya memeterai tiga perjanjian pelaburan strategik hartanah dengan nilai kumulatif bernilai RM7.2 bilion bagi projek-projek berkaitan.“Projek-projek tersebut adalah Projek Pembangunan Depoh Lori dan Pelepasan Dalaman oleh syarikat PKT Logistik Sdn Bhd (PKT) pada Disember 2019; Projek Pembangunan Kompleks Kilang Sarung Tangan Nitril Bersepadu oleh syarikat Hartalega Bhd (Hartalega) pada Mac 2021 dan Projek Ibusawat Pertukaran Internet (IX) dan Pusat Data pada Disember 2021,” katanya pada sesi soal jawab di Dewan Negara, hari ini.Menurut Yamani Hafez, projek pembangunan hartanah di SBEZ di Bukit Kayu Hitam, Kedah, yang meliputi kawasan seluas hampir 11,800 ekar, adalah inisiatif berimpak tinggi yang dirancang bersama Kerajaan Persekutuan dan Kerajaan Negeri Kedah.“Penglibatan secara langsung pihak Kementerian Kewangan dalam projek pembangunan SBEZ Bukit Kayu Hitam ini adalah melalui entiti milik penuh Menteri Kewangan Diperbadankan (MKD) iaitu Northern Gateway Sdn Bhd (NGX) selaku pemaju utama projek pembangunan hartanah DELAPAN (atau dahulunya dikenali sebagai Kota Perdana).“Ini meliputi kawasan seluas 4,400 ekar atau 38 peratus daripada jumlah keluasan SBEZ Bukit Kayu Hitam,” katanya.Beliau menjawab soalan Senator Datuk Wira Othman Aziz mengenai status terkini SBEZ di Bukit Kayu Hitam, Kedah dan sama ada kerajaan berhasrat meneruskan pembangunan di kawasan tersebut seperti dalam perancangan asal.


Pertumbuhan kukuh KDNK pada suku kedua 2022 bukti strategi kerajaan urus ekonomi negara berkesan

KUALA LUMPUR, 14 Ogos- Pertumbuhan kukuh Keluaran Dalam Negara Kasar (KNDK) pada suku kedua 2022 telah menepis dakwaan bahawa kerajaan gagal menguruskan ekonomi negara.Tegas Perdana Menteri, Datuk Seri Ismail Sabri Yaakob, ia membuktikan strategi yang dilaksana kerajaan berkesan dalam mendepani cabaran pandemik dan isu ekonomi global."Kita akan terus kekalkan polisi kita, membuka sektor eknomi dan sempadan negara, tidak akan ditarik balik.Bila kita buka dan tutup ia telah sebabkan kepercayaan kepada kerajaan kurang," katanya dalam sidang media selepas berucap pada Konvensyen Wanita BN di sini.

Jelas beliau, meskipun situasi inflasi dijangka akan berterusan ekoran konflik Rusia-Ukraine, beliau optimis suku ketiga tahun ini akan terus berkembang."Ini hasil langkah proaktif kerajaan menangani isu berkenaan menerusi pelbagai inisiatif dan peranan jawatankuasa khas yang ditubuhkan," katanya lagi.


KDNK berkembang 8.9% bukti keberkesanan dasar fiskal kerajaan

KUALA LUMPUR, 13 Ogos- Keluaran Dalam Negara Kasar (KDNK) berkembang 8.9% dicatat pada suku tahun kedua 2022, bukti keberkesanan dasar fiskal dilaksana kerajaan.Prestasi itu juga adalah antara yang tertinggi dicatat pada suku sama dalam kalangan negara anggota ASEAN.Bagaimanapun Felo Kanan Akademi Penyelidikan Strategik Nusantara, Dr. Azmi Hassan berpendapat dasar fiskal bersifat akomodatif masih diperlukan demi menyokong usaha pemulihan.Hal ini berdasarkan situasi global yang dijangka masih tidak menentu untuk suku tahun berikutnya. "Walaupun Bank Negara mengunjurkan pertumbuhan kita kekal pada kadar sekitar 5.3 ke 6.3%, tidaklah sampai 8.9% kerana kita masih tak tahu lagi situasi pada suku tahun ketiga dan keempat disebabkan gangguan rantaian bekalan akibat perang di Ukraine dan perubahan iklim," katanya kepada RTM.

Tambah Dr. Azmi, lebihan pendapatan negara mampu menyokong keperluan subsidi dan bantuan rakyat berdepan cabaran inflasi.


Pertumbuhan suku kedua KDNK yang cemerlang didorong pelaburan berimpak tinggi

KUALA LUMPUR, 13 Ogos- Prestasi pertumbuhan Keluaran Dalam Negara Kasar (KDNK) suku kedua 2022 sebanyak 8.9 peratus, bukti kejayaan kerajaan menarik pelaburan berimpak tinggi.Menteri Kanan Perdagangan Antarabangsa dan Industri, Datuk Seri Mohamed Azmin Ali berkata dasar progresif dan mesra pelabur yang dipraktikkan berjaya meyakinkan pelabur bahawa Malaysia destinasi yang boleh menyediakan ekosistem perniagaan kondusif."Dan ini terbukti apabila dasar-dasar ini telah pun diterjemahkan dalam bentuk tindakan semenjak 2 tahun yang lalu. "Walaupun negara menghadapi krisis kesihatan yang begitu parah, namun pada tahun 2021 sahaja nilai pelaburan negara telah meningkat kepada RM309.4 billion," katanya.Beliau berkata demikian dalam sidang media Majlis Pelancaran 'Academy in Factory (AIF)' sempena Karnival Belia Produktif anjuran Perbadanan Produktiviti Malaysia, MPC, di sini hari ini.

Menurut Mohamed Azmin, bagi memastikan Malaysia kekal destinasi pelaburan terpilih serta meningkatkan daya saing industri tempatan, pihaknya akan menumpukan beberapa fokus utama.Ini termasuk perdagangan dan pembangunan mampan, kelangsungan rantaian bekalan serta pembangunan tenaga mahir termasuk melalui peningkatan penggunaan teknologi dan inovasi.


Ekonomi Malaysia catat pertumbuhan 8.9%, suku kedua 2022

KUALA LUMPUR, 12 Ogos - Ekonomi Malaysia mencatat pertumbuhan lebih tinggi sebanyak 8.9 peratus pada suku kedua 2022 susulan permintaan domestik yang kukuh, disokong pemulihan pasaran pekerja serta sokongan dasar yang berterusan.Bank Negara Malaysia (BNM) menyifatkan peningkatan pertumbuhan itu mencerminkan kegiatan ekonomi yang kembali normal, apabila negara beralih ke fasa endemik serta pembukaan semula sempadan antarabangsa.Gabenor Bank Negara, Tan Sri Nor Shamsiah Mohd Yunus berkata eksport terus disokong oleh permintaan yang kukuh untuk produk Elektrik dan elektronik.

(Tan Sri Nor Shamsiah Mohd Yunus)

"Dari segi sektor, pertumbuhan terus didorong oleh sektor perkhidmatan dan sektor perkilangan."Pada asas suku tahun ke suku tahun terlaras secara bermusim, ekonomi mencatat peningkatan 3.5 peratus berbanding 3.8 peratus pada suku pertama 2022," kata Nor Shamsiah di sini.BNM masih mengekalkan unjuran pertumbuhan ekonomi antara 5.3 peratus hingga 6.3 peratus bagi tahun ini. Meskipun permintaan luaran mungkin memberi kesan kepada pertumbuhan global yang lebih perlahan, ekonomi negara akan terus disokong oleh permintaan domestik yang kukuh.Pertumbuhan juga akan mendapat manfaat daripada keadaan pasaran pekerja yang semakin pulih.Selain itu, ketibaan pelancong yang lebih banyak serta pelaksanaan projek pelaburan.


Kerajaan salur RM20.932 bilion bagi program subsidi upah - Tengku Zafrul

KUALA LUMPUR, 12 Ogos- Kerajaan telah menyalurkan sejumlah RM20.932 bilion kepada 357,907 majikan melalui Program Subsidi Upah (PSU) setakat 22 Julai 2022 untuk mengekalkan penggajian seramai 2.96 juta pekerja tempatan.Menteri Kewangan Tengku Datuk Seri Zafrul Tengku Abdul Aziz berkata usaha itu juga bertujuan mengurangkan kadar pengangguran dalam kalangan pekerja warganegara Malaysia.Beliau berkata menerusi PSU 1.0, sebanyak 322,177 majikan dan 2.64 juta pekerja telah menerima manfaat di bawah pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) dengan permohonan subsidi upah yang diluluskan mencecah nilai RM12.958 bilion, setakat 22 Julai lepas.Bagi PSU 2.0 pula, sejumlah RM1.408 bilion telah disalurkan kepada 81,165 majikan agar terus beroperasi dan mengekalkan penggajian sebanyak 719,185 pekerja.“Di bawah PSU 3.0 setakat tempoh sama, sebanyak RM3.776 bilion telah disalurkan kepada 162,317 majikan untuk mengekalkan penggajian 1.53 juta pekerja.“Malah, PSU 3.0 turut ditambah baik dengan Pakej Bantuan Perlindungan Ekonomi Dan Rakyat Malaysia (PERMAI), Program Strategik Memperkasa Rakyat dan Ekonomi (PEMERKASA) dan PEMERKASA Tambahan,” kata beliau dalam Laporan Kewangan Rakyat Ke-106 yang dikeluarkan hari ini.Menjelaskan selanjutnya, Tengku Zafrul berkata bagi PSU 4.0 di bawah Pakej Perlindungan Rakyat Dan Pemulihan Ekonomi (PEMULIH), sebanyak RM2.58 bilion disalurkan kepada 163,942 majikan agar terus beroperasi dan mengekalkan penggajian 1.92 juta pekerja setakat 22 Julai, 2022.

Beliau berkata, bagi PSU 5.0, sebanyak RM215.44 juta telah disalurkan kepada 7,999 majikan untuk terus beroperasi dan mengekalkan penggajian bagi 121,907 pekerja.Selain itu, Tengku Zafrul berkata sebanyak 92 syarikat telah memohon untuk Skim Jaminan Prihatin DanaJamin (DPGS) dengan jumlah jaminan yang telah diluluskan berjumlah RM2.095 bilion bagi 62 buah syarikat bagi tempoh setakat 29 Julai, 2022.“Kerajaan menerusi Bank Negara Malaysia (BNM) juga telah menyediakan kemudahan pembiayaan tambahan atau yang ditambah baik bagi memberi bantuan serta menyokong pemulihan perusahaan kecil dan sedehana (PKS) sebanyak RM4.5 bilion.“Penambahan ini meningkatkan lagi jumlah dana yang tersedia pada pertengahan September 2021 kepada RM11.2 bilion,” kata beliau. -BERNAMA


Nilai mata wang tarik tenaga kerja ke negara lain

( Datuk Seri M. Saravanan berkata nilai matawang tarik tenaga kerja ke negara lain)

KUALA LUMPUR, 11 Ogos- Lebih 400,000 rakyat Malaysia tertarik untuk bekerja di Singapura disebabkan mata wang negara itu lebih kukuh selain gaji lebih baik.

Menteri Sumber Manusia Datuk Seri M. Saravanan berkata, kejadian seumpama itu tidak terhad di Malaysia tetapi juga berlaku di peringkat global. Contohnya pekerja dari Indonesia datang ke Malaysia kerana gaji yang lebih baik bukan perkara baharu."Satu fenomena global seluruh dunia orang Malaysia ke Singapura kerana nilai dolar. Ada juga orang Indonesia datang ke Malaysia kerana nilai ringgit."Kita membawa pengawal keselamatan dari Nepal sebagai pegawai keselamatan setiap kali saya ke Singapura ramai pegawai keselamatan dari Malaysia. Ini kerana penduduk tempatan kita tidak mahu bekerja sebagai pengawal keselamatan," kata beliau ketika melancarkan inisiatif MYNext di Sime Darby Convention Centre, di sini.Media tempatan melaporkan bahawa kira-kira 400,000 rakyat Malaysia bekerja di Singapura dengan bayaran purata antara RM6,095 hingga RM9,624 dalam sektor 3D (berbahaya, kotor dan sukar).


DPT 2.0 sasar pacu Malaysia ke tahap lebih maju - Azmin

(Seminar Perniagaan Ulang Tahun ke-40 Dasar Pandang ke Timur (DPT) berlangsung di ibu negara pagi tadi)

KUALA LUMUR, 11 Ogos- Dasar Pandang ke Timur (DPT) telah membantu Malaysia melakukan anjakan paradigma daripada sebuah negara berasaskan pertanian kepada negara perindustrian. Atas pencapaian itu, sejak 2013, Malaysia meletakkan Dasar Pandang ke Timur sebagai sasaran untuk memacu negara ke tahap lebih maju. Menteri Kanan Perdagangan Antarabangsa dan Industri, Datuk Seri Mohamed Azmin Ali optimis dasar tersebut mampu mempercepatkan proses pemulihan ekonomi negara sekali gus mencapai tahap negara maju."Malaysia hari ini pun telah menggubal dan melaksanakan dasar pelaburan baharu berteraskan kerangka sosial serta sosial dan tadbir urus (ESG) untuk memastikan pembangunan ekonomi negara ini lestari, mampan dan menjamin daya tahan rantaian bekalan," kata Azmin selepas Majlis Pembukaan Seminar Perniagaan Ulang Tahun ke-40 Dasar Pandang ke Timur (DPT) di ibu negara. Pada tahun 1982, Kerajaan Malaysia memperkenalkan DPT sebagai suatu peralihan meneladani nilai-nilai timur khususnya negara Jepun.

Dasar itu diperkenalkan Perdana Menteri ketika itu, Tun Dr Mahathir Mohamed yang percaya bahawa etika kerja pekerja Jepun dapat dicontohi oleh warga kerja tempatan bagi membolehkan Malaysia muncul sebagai sebuah negara perindustrian.

Malaysia turut meraikan ulang tahun ke-65 hubungan diplomatik dengan Jepun.

Untuk rekod Jepun merupakan rakan dagang ke-4 terbesar dan menjadi antara sumber pelaburan asing utama bagi Malaysia.

Baca Malaysia-Jepun perlu teroka bidang kerjasama baharu membabitkan inisiatif ESG menerusi DPT - PM

(Azmin ketika ditemui pemberita selepas Majlis Pembukaan Seminar Perniagaan Ulang Tahun ke-40 Dasar Pandang ke Timur (DPT) di ibu negara)


Ringgit ditutup tinggi berbanding Dolar AS

KUALA LUMPUR, 10 Ogos- Ringgit ditutup tinggi berbanding dolar AS dalam persekitaran sentimen pasaran bercampur-campur.Pada 6 petang, mata wang tempatan meningkat kepada 4.4545/4570 berbanding dolar AS daripada 4.4548/4589 pada Selasa. Peniaga berkata situasi tidak menentu kekal dalam kalangan pelabur serta cuti di India dan Singapura mengekalkan jumlah dagangan yang rendah di Asia manakala faktor lain seperti inflasi pengguna di China meningkat pada Julai kepada paras tertinggi dalam tempoh dua tahun dan laporan inflasi Amerika Syarikat (AS) kekal menjadi tumpuan pasaran.

(Ringgit ditutup tinggi berbanding dolar AS/Foto hiasan)

Sementara itu, ringgit ditutup bercampur-campur berbanding sekumpulan mata wang utama.Ia meningkat berbanding dolar Singapura kepada 3.2333/2356 daripada 3.2352/2383 dan naik berbanding pound kepada 5.3828/3858 daripada 5.3969/4005 sebelum ini.Mata wang tempatan merosot berbanding yen Jepun kepada 3.3004/3025 daripada 3.2976/3022 pada Selasa, bagaimanapun meningkat berbanding euro kepada 4.5547/5573 daripada 4.5610/5677 semalam.- BERNAMA


Ringgit dibuka rendah berbanding dolar hari ini

KUALA LUMPUR, 10 Ogos- Ringgit dibuka lebih rendah berbanding dolar Amerika Syarikat (AS) pada hari ini dalam persekitaran sentimen bercampur-campur serta penyusutan harga minyak mentah ke paras bawah US$100 setong, kata penganalisis.Pada 9 pagi, ringgit turun kepada 4.4555/4590 berbanding dolar AS daripada paras 4.4548/4589 pada akhir urus niaga semalam.Setakat pagi ini, minyak penanda aras global Brent susut 0.20 peratus kepada US$96.12 setong.Menurut penganalisis itu, ringgit dijangka terus berdepan tekanan susulan kebimbangan pertumbuhan global, persekitaran kewangan lebih ketat serta langkah Bank Negara Malaysia dalam kenaikan kadar faedah.Selain itu, MIDF Research menerusi nota tinjauannya hari ini berkata ringgit kekal dinilai lebih rendah berdasarkan kadar pertukaran efektif sebenar dan sebaliknya berkemungkinan mengukuh ke paras RM4.25 berbanding dolar AS menjelang akhir tahun ini.“Memandangkan Rizab Persekutuan Amerika Syarikat (AS) dijangka bertindak memperlahankan langkah memperketat dasar menjelang akhir tahun, kami berpendapat bahawa sokongan terhadap dolar AS akan terus berkurangan.“Berikutan itu, pergerakan dalam pasaran kewangan tidak banyak memberi kesan terhadap pasaran mata wang negara sedang pesat membangun,” katanya.Dalam pada itu, ringgit diniagakan lebih mengukuh berbanding kumpulan mata wang utama.Ringgit misalnya naik berbanding yen Jepun kepada 3.2957/2986 daripada 3.2976/3022 pada Selasa dan meningkat berbanding euro kepada 4.5482/5517 daripada 4.5610/5677, semalam.Unit tempatan itu turut meningkat berbanding dolar Singapura kepada 3.2303/2333 daripada 3.2352/2383 serta mengukuh berbanding pound Britain kepada 5.3773/3816 daripada 5.3969/4005, semalam.- BERNAMA


KUALA LUMPUR, 9 Ogos - Ringgit ditutup tinggi berbanding dolar AS berikutan sentimen disokong oleh Indeks Pengeluaran Perindustrian (IPP) Malaysia, yang meningkat 12.1 peratus tahun ke tahun pada Jun 2022.Pada 8 malam, mata wang tempatan naik kepada 4.4548/4589 berbanding dolar AS daripada 4.4570/4600 pada Isnin.Peniaga berkata data IPP yang positif itu memberi rangsangan kepada sokongan belian untuk ringgit dan sentimen positif baharu dalam pasaran apabila firma penyelidikan menjangka pertumbuhan Keluaran Dalam Negara Kasar (KDNK) yang lebih baik pada separuh kedua tahun ini.Sementara itu, penganalisis di platform dagangan dalam talian, OANDA Craig Erlam berkata pasaran turut kekurangan hala tuju, mencerminkan pasaran ekuiti di Asia, yang dilihat melangkaui ke sesi Eropah.“Kita mungkin telah sampai kepada tahap yang pelabur perlu membuat keputusan sama ada mereka benar-benar akan membeli untuk pemulihan/tiada naratif kemelesetan atau tidak dan sudah tiba masanya untuk memutuskan sama ada ini hanya kenaikan sementara dalam pasaran yang wujud semasa pasaran rendah atau pandangan sebenar bahawa prospek ekonomi jauh lebih rendah daripada apa yang dibimbangi oleh ramai pihak,” katanya.

Sementara itu, ringgit ditutup bercampur-campur berbanding sekumpulan mata wang utama.Mata wang tempatan naik berbanding yen Jepun kepada 3.2976/3022 daripada 3.3010/3035 pada Isnin, bagaimanapun merosot berbanding euro kepada 4.5610/5677 daripada 4.5408/5438 semalam.Ia turut susut berbanding dolar Singapura kepada 3.2352/2383 daripada 3.2309/2333 dan merosot berbanding pound kepada 5.3969/4005 daripada 5.3872/3908 sebelum ini. - BERNAMA


Kadar jangka pendek kekal stabil dengan operasi BNM

KUALA LUMPUR, 9 Ogos- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan berjumlah RM37.40 bilion dalam sistem konvensional dan RM27.30 bilion dalam dana Islam.Hari ini, bank pusat akan menjalankan tiga tender pasaran wang konvensional yang terdiri daripada dua bernilai RM2 bilion setiap satu untuk tempoh tujuh dan 14 hari manakala RM1 bilion lagi untuk 21 hari.Ia juga akan mengendalikan tender repo berbalik bernilai RM1.145 bilion selama 184 hari, dan tiga tender Qard terdiri daripada RM3 bilion untuk tempoh tujuh hari, RM500 juta selama 14 hari dan RM1.2 bilion selama 21 hari.

Selain itu, bank pusat telah mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada jam 4 petang, BNM akan menawarkan sehingga RM32.5 bilion untuk tender semalaman konvensional dan RM21.6 bilion bagi tender semalaman Murabahah.-BERNAMA


Minat belian diperbaharui dorong ringgit dibuka tinggi berbanding dolar AS

KUALA LUMPUR, 9 Ogos- Minat belian diperbaharui dalam kalangan pelabur mendorong nilai ringgit dbuka tinggi berbanding dolar AS pagi ini, kata seorang penganalisis.Pada jam 9 pagi, mata wang tempatan meningkat kepada 4.455/459 berbanding dolar AS daripada penutup Isnin  4.4570/4600.Bagaimanapun, penganalisis itu berkata prestasi positif ringgit bagi sesi pagi dihadkan oleh kejatuhan harga minyak mentah apabila penanda aras minyak mentah Brent merosot sebanyak 0.41 peratus kepada US$96.25 setong.Beliau berkata dolar AS diunjurkan untuk mengukuh sekiranya angka inflasi terus meruncing dan ini sebaliknya mencetuskan jangkaan bahawa kenaikan kadar Rizab Persekutuan Amerika Syarikat akan berubah agresif pada bulan September.

Sementara itu, mata wang tempatan didagangkan kebanyakannya lebih tinggi berbanding sekumpulan mata wang utama.Ringgit menambah nilai berbanding dolar Singapura kepada 3.2301/2333 daripada penutup Isnin pada 3.2309/2333, mengukuh berbanding pound Britain pada 5.3803/3865 daripada 5.3872/3908 dan meningkat berbanding euro pada 4.5401/5446 daripada 4.5408/5438 sebelumnya.Bagaimanapun, ringgit telah menyusut nilai berbanding yen Jepun pada 3.3027/3069 daripada 3.3010/3035 semalam.- BERNAMA


AirAsia lantik dua Ahli Lembaga Pengarah baharu

KUALA LUMPUR, 9 Ogos- AirAsia Aviation Group Limited (AAAGL) melantik Thandalam Veeravalli Thirumala Chari dan Khoo Gaik Bee sebagai Pengarah Bukan Eksekutif Bebasnya.Syarikat itu menerusi kenyataan memaklumkan, penambahan dua ahli baharu tersebut akan meningkatkan kepakaran kumpulan syarikat penerbangan berkenaan sejajar usaha memperkukuh komposisi lembaga pengarahnya."Thandalam berpengalaman luas dalam bidang kewangan dan teknologi.Manakala Khoo mempunyai lebih 40 tahun pengalaman dalam bidang sumber manusia," menurut kenyataan itu.

(Thandalam Veeravalli Thirumala Chari dan Khoo Gaik Bee)

Kekuatan gabungan ahli lembaga pengarah sedia ada dan baharu merupakan usaha AAAGL dalam memberi pulangan positif kepada pemegang saham dan menawarkan nilai tambah kepada pelanggan.Pada suku kedua tahun ini, kumpulan syarikat penerbangan tersebut mencatat peningkatan prestasi ketara, menyaksikan pertumbuhan bilangan penumpang dan faktor muatan kembali semula ke tahap prapandemik.


Industri getah negara perlu pelan tindakan, tepis tuduhan buruh paksa

KUALA LUMPUR, 8 Ogos- lebih 60% daripada 71,800 pekerja dalam industri getah melibatkan tenaga buruh asing, menurut unjuran Persatuan Pengeluar Sarung Tangan Getah Malaysia (MARGMA). Menteri Perusahaan, Perladangan dan Komoditi, Datuk Zuraidah Kamaruddin berkata, kebergantungan industri itu pada penggunaan tenaga buruh asing memerlukan pelan tindakan bagi menepis isu tuduhan buruh paksa yang menjejaskan eksport produk hiliran berasaskan getah negara.Sehubungan itu katanya, Majlis Getah Malaysia (MRC) telah menjalin kerjasama dengan Pertubuhan Buruh Antarabangsa (ILO) dan memperkenalkan panduan berkaitan buruh kepada majikan dalam industri getah.

(Datuk Zuraidah Kamaruddin dalam sidang media selepas majlis pelancaran Panduan Praktikal Mengenai Buruh Paksa Untuk Industri Getah Malaysia)

"Saya minta peranan ILO bukan sahaja untuk mengeluarkan garis panduan dari segi bagaimana nak mengelakkan kita dituduh sebagai mengamalkan buruh paksa, perkara-perkara yang harus mereka lihat ialah kaedah melaksanakannya. ILO ini, kita dah ratifikasi, jadi bila sesuatu syarikat dikekang daripada mengeksport barang ke Amerika Syarikat dan ke Kesatuan Eropah, syarikat-syarikat tersebut dituduh mengamalkan 'buruh paksa," kata Zuraidah selepas majlis pelancaran Panduan Praktikal Mengenai Buruh Paksa Untuk Industri Getah Malaysia di ibu negara.RM71 bilion direkodkan hasil pengeluaran eksport getah pada tahun 2021 meletakkan industri itu antara penyumbang terbesar pertumbuhan ekonomi negara.


Pakar jangka ekonomi negara terus catat momentum pertumbuhan positif bagi suku kedua tahun ini

KUALA LUMPUR, 7 Ogos- Ekonomi negara dijangka meneruskan momentum pertumbuhan positif bagi suku kedua tahun ini.Ketua Ekonomi CGS-CIMB Securities, Nazmi Idrus berkata, pertumbuhan bagi tempoh berkenaan dipacu perkembangan ekonomi domestik yang kembali rancak sejak negara memasuki fasa peralihan ke endemik pada 1 April lalu.Pihaknya mengunjurkan, pertumbuhan Keluaran Dalam Negara Kasar (KDNK) bagi suku kedua pada 6.7 peratus."Ia disebabkan oleh beberapa faktor, pertama kita telah memasuki tempoh peralihan ke fasa endemik pada bulan April dan ini menyaksikan lebih banyak kelonggaran ekonomi dan sosial serta membolehkan rakyat kembali ke kehidupan yang lebih normal.Kedua, banyak bantuan yang telah disediakan oleh kerajaan, yang paling utama ialah pengeluaran khas Kumpulan Wang Simpanan Pekerja (KWSP) sehingga RM10,000 dan ini telah membantu perbelanjaan pengguna," katanya.

(Nazmi Idrus, Ketua Ekonomi CGS-CIMB Securities)

Tambah beliau, meski kadar inflasi semakin meningkat, namun ia masih belum dapat mengekang momentum perbelanjaan pengguna.Bagi suku pertama tahun ini, negara mencatat pertumbuhan KDNK sebanyak 5 peratus disokong permintaan domestik yang bertambah baik.Prestasi bagi suku kedua dijadual akan diumumkan Bank Negara Malaysia (BNM), minggu hadapan.


Perkasa sektor pertanian, kurangkan kebergantungan barangan import

KUALA LUMPUR, 7 Ogos- Sektor pertanian perlu diperkasakan secara menyeluruh bagi membolehkan kebergantungan barangan import dapat dikurangkan.Timbalan Pengarah (Penyelidikan) Pusat Pengurusan Penyelidikan dan Inovasi (RIMC), Universiti Utara Malaysia (UUM), Profesor Madya Dr. Rohami Shafie berkata langkah proatif ini mampu mengurangkan kenaikan harga barangan secara tidak terkawal.Menurutnya, memperkasakan sektor tersebut juga mampu memastikan bekalan makanan dalam negara sentiasa mencukupi.Sekali gus harga barangan dapat dikawal sepenuhnya."Perlu diingat bahawa apabila sektor pertanian dihidupkan semula secara besar-besaran, barangan import terutama barangan pertanian akan dapat dikurangkan kebergantungan."Sekali gus barangan pertanian di negara ini berada dalam keadaan yang mencukupi, pada masa sama kos untuk rakyat membeli barangan pertanian boleh diminimumkan."Dalam konteks ini jaminan makanan akan lebih diperkasakan demi masa depan rakyat," katanya kepada RTM.

(Pemerkasaan sektor pertanian juga mampu memastikan bekalan makanan dalam negara sentiasa mencukupi)

Perkara sama turut dikongsi Pakar Ekonomi, Prof. Madya Dr. Ahmed Razman Abdul Latiff.Jelasnya, sikap peniaga yang mengambil kesempatan meraih keuntungan berlebihan juga harus dibanteras."Walaupun kita tahu kadang-kadang mengapa alasan peniaga menaikkan harga ini bahawa kos operasi mereka juga meningkat, tetapi menaikkan harga sesuka hati melanggar peraturan ataupun kawalan yang ditetapkan itu tidak patut."Sepatutnya setiap pihak harus duduk semeja untuk berbincang bagaimana masalah ini dapat ditangani tanpa membebankan pengguna," jelas beliau.


Kerajaan sasar RM15 bilion nilai jualan syarikat francais

(Rosol pada Majlis Penjenamaan Semula Francais NY Steak Shack (NYSS) di Putrajaya)

PUTRAJAYA, 6 Ogos- Kerajaan menyasarkan untuk mencapai RM15 bilion dalam peningkatan nilai jualan syarikat francais tahun ini.Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata berdasarkan Laporan Tahunan Perniagaan Francais (LTPF) 2020, nilai jualan syarikat francais meningkat kepada RM14.6 bilion berbanding RM13.3 bilion pada 2019, iaitu peningkatan sebanyak 9.7 peratus.Jelasnya, sehingga kini sebanyak 1,137 syarikat francais telah didaftarkan di KPDNHEP dan kira-kira 36 peratus daripadanya adalah dalam segmen makanan dan minuman.Sejumlah 68 syarikat francais tempatan pula telah berjaya menembusi pasaran antarabangsa dan kini berada di 70 buah negara."Untuk tahun 2022 sebanyak 2.4 juta geran telah diberi matching geran manakala 14 permohonan geran penuh bernilai RM1.4 juta, itu peruntukan yang telah diberi untuk kita, untuk tahun 2022 ini dan untuk bajet tahun depan kita pohon lagi."Setakat ini kita dapati sambutan daripada mereka yang brminat dalam francais ini amat memberangsangkan jadi kita berharap kerajaan boleh pertimbang untuk peruntukan lebih lagi kerana bukan sahaja kita beri geran, kita juga memantau perjalanan perniagaan mereka dan pemantauan itu dibuat secara berterusan sehingga mereka berjaya menjadi francais di negara kita," katanya.

Beliau bercakap kepada media selepas merasmikan Majlis Penjenamaan Semula Francais NY Steak Shack (NYSS), di sini hari ini.Tambah Rosol, KPDNHEP juga giat mengembangkan jenama francais tempatan di persada antarabangsa.Ia menerusi misi perdagangan ke luar negara antaranya Arab Saudi, Mesir dan Indonesia setakat tahun ini.


Ringgit dijangka diniagakan dalam jajaran kecil berbanding dolar AS minggu depan

KUALA LUMPUR, 6 Ogos - Ringgit dijangka diniagakan dalam jajaran kecil berbanding dolar Amerika Syarikat (AS) pada minggu depan berikutan pelabur terus memantau pelbagai data ekonomi global sebagai panduan kepada hala tuju pasaran, menurut penganalisis.Rakan Pengurusan SPI Asset Management, Stephen Innes berkata kunjungan Speaker Dewan Perwakilan AS Nancy Pelosi ke Taiwan baru-baru ini telah menyebabkan keresahan pasaran dalam situasi ketegangan AS-Sino yang semakin memuncak.“Bagaimanapun, pelabur dilihat mengalihkan tumpuan daripada perkembangan geopolitik. Meskipun pertikaian Taiwan telah berakhir, kebimbangan mengenai ekonomi domestik China membayangi sentimen risiko positif.“Selain itu, China terus mempolitikkan kawalan COVID-19 yang sepatutnya berakhir pada lewat tahun ini dan memburukkan lagi ekonomi domestik, menyebabkan ringgit boleh mendatar pada minggu depan,” katanya kepada Bernama.

Pada masa depan, beliau berkata data senarai gaji bukan ladang AS yang dikeluarkan pada Jumaat dijangkakan tidak menjejaskan pasaran mata wang.Peniaga akan kekal memberi tumpuan kepada data Indeks Harga Pengguna (IHP) AS pada minggu depan yang tidak dinafikan menawarkan pemangkin utama kepada pasaran mata wang.“Melihat kepada sentimen semasa, Innes berkata ringgit dijangka bersikap defensif, diniagakan dalam sentimen berhati-hati dalam jajaran 4.4450 hingga 4.4560 berbanding dolar AS minggu depan,” katanya.Bagi minggu baru berakhir, ringgit diniagakan kebanyakannya rendah berbanding dolar AS, kecuali pada Jumaat berikutan perkembangan geopolitik di Taiwan.Selain itu, kenyataan pegawai Rizab Persekutuan AS yang berkecenderungan menaikkan kadar faedah, terus mendominasi sentimen pasaran, sekali gus menambah daya tarikan terhadap dolar AS sebagai aset selamat.Pada Jumaat, ringgit mengukuh berbanding dolar AS kepada 4.4490/4520 berbanding 4.4495/4520 pada minggu sebelumnya.Bagaimanapun, unit tempatan diniagakan rendah berbanding kumpulan mata wang utama, kecuali berbanding pound Britain pada asas Jumaat ke Jumaat.Ia susut berbanding dolar Singapura kepada 3.2330/2355 daripada 3.2243/2266 minggu lepas dan lemah berbanding yen Jepun kepada 3.3459/3484 daripada 3.3347/3368 sebelum ini.Mata wang tempatan turun berbanding euro kepada 4.5513/5544 daripada 4.5385/5410 pada minggu sebelumnya, namun meningkat berbanding pound Britain kepada 5.3989/4025 daripada 5.4048/4078.- BERNAMA


Penetapan harga minyak masak melalui sistem dua 'peringkat', penyelesaian terbaik - Pakar

KUALA LUMPUR, 5 Ogos- Kajian mengenai mekanisme penetapan harga minyak masak melalui sistem dua 'peringkat' bagi minyak domestik dan eksport merupakan penyelesaian terbaik dan sewajarnya dilaksanakan oleh kerajaan, demikian pandangan penganalisis ekonomi, Faiz Azmi.

Beliau berkata mekanisme tersebut akan mengenal pasti status harga minyak masak sama ada berlaku kenaikan yang tinggi, naik mendadak atau pada stabil.

Menurut beliau, Lembaga Minyak Sawit Malaysia (MPOB) menjalankan kajian itu berpandukan data-data semasa berkaitan harga minyak masak bagi membolehkan kerajaan mencari penyelesaian terbaik dalam usaha membantu rakyat.

(Faiz menyatakan penetapan harga minyak masak melalui sistem dua 'peringkat', penyelesaian terbaik)

"Satu, kita akan mengenakan cukai terhadap minyak masak yang akan dieksport. Ini dilakukan oleh negara jiran kita sebab mereka punya minyak sawit mentah (CPO) tu perlu digunakan, Mereka mahu gunakan CPO tersebut di dalam negara mereka sendiri. Dia hendak tinggikan nilai mereka, barulah mereka eksport. Malaysia boleh ambil langkah itu tetapi tidak akan membantu rakyat dari segi harga minyak masak di Malaysia rendah, mereka akan meninggikan harga eksport.

"Cara lagi satu adalah dengan mengenakan subsidi lagi sekali kepada harga minyak masak yang dijual secara domestik. Jadinya, isu subsidi yang selama ini kita ada tetap akan muncul lagi. Harga minyak masak yang disubsidikan itu dijual di Malaysia pada harga yang lebih rendah daripada harga pasaran. Memang akan ada golongan tak kisah sama ada secara besar-besaran, secara kumpulan ataupun secara individu yang akan membeli minyak masak dan di eksport ke negara mereka sendiri untuk kegunaan sendiri," kata Faiz ketika ditemui di sini.

Semalam, Pengerusi Pasukan Khas Jihad Inflasi, Tan Sri Annuar Musa meminta MPOB menjalankan kajian berhubung kebolehlaksanaan penetapan harga melalui sistem dua peringkat bagi minyak masak kegunaan domestik dan eksport memandangkan produk tersebut ketika ini ditentukan melalui sistem satu harga.


Dagangan sulung Unique Fire Holdings Bhd di pasaran ACE Bursa Malaysia,   perkukuh kedudukan di pasaran serantau

KUALA LUMPUR, 5 Ogos- Unique Fire Holdings Bhd memulakan dagangan sulungnya di pasaran ACE Bursa Malaysia pada 21 sen sesaham,  lima sen lebih rendah daripada harga tawaran awam permulaan, IPO iaitu 26 sen.Saham syarikat pengeluar, pemasang dan pengedar sistem perlindungan kebakaran itu menyaksikan RM5.41 juta saham diniagakan ketika dagangan dibuka.Pengarah Eksekutifnya, Datuk Marcus Liew berkata, syarikat berhasrat membelanjakan sebahagian besar dari RM21.78 juta dana yang diraih untuk meningkatkan pengeluaran syarikat dan pengembangan keupayaan operasi dan modal kerja."Dengan hasil kami, kami akan wujudkan lagi dua barisan pengembangan pemadam api yang mendorong pengeluaran. Dengan dua barisan pengembangan ini, kami yakin dapat menjana penambahan lagi 470 ribu pemadam api tahun ini," katanya.

(Pengarah Eksekutif Unique Fire Holdings Bhd, Datuk Marcus Liew)

Bercakap pada sidang majlis penyenaraian Unique Fire di Bursa Malaysia, jelasnya saham syarikat berkenaan disenaraikan di bawah sektor Produk dan Perkhidmatan Perindustrian.Beliau yakin potensi perniagaan dapat dioptimumkan sekaligus meletakkan syarikat sebagai jenama peralatan perlindungan kebakaran pilihan di rantau ini.


Pertumbuhan produktiviti negara dijangka meningkat, cecah 3.6 peratus 2022

BAYAN LEPAS, 5 Ogos- Pertumbuhan produktiviti Malaysia dijangka meningkat mencecah 3.6 peratus untuk tahun 2022. Ketua Pengarah Perbadanan Produktiviti Malaysia (MPM), Datuk Abdul Latiff Abu Seman berkata walaupun sebelum ini negara menghadapi kuncupan negatif 5.5 peratus dalam tempoh Perintah Kawalan Pergerakan (PKP).Namun tahun 2021 negara menunjukkan kebangkitan luar biasa apabila meningkat kepada 3.7 peratus. "Tahun lepas, 2021 berlaku lonjakkan produktiviti daripada negatif 5.5 peratus, kita tumbuh pada 1.8 peratus dan pada suku tahun pertama tahun ini, pertumbuhan berlaku pada 2.7 peratus. "Itu sebab saya yakin juga untuk tahun 2022 produktiviti negara mampu tumbuh pada 3.6 peratus dan ini berpandukan kepada unjuran yang telah dibuat oleh Bank Negara termasuk Bank Dunia, GDP negara atau pertumbuhan ekonomi akan tumbuh di antara 5 hingga 6 peratus," katanya.Beliau menyatakan demikian selepas Majlis pengiktirafan sebagai Productivity Champion di Keysight Technologies Malaysia Sdn Bhd, di sini hari ini. Hadir sama dalam majlis itu Naib Presiden dan Pengurus Besar Keysight Technologies, Dato' Shidah Ahmad.

Semua subsektor mencatat pertumbuhan positif kecuali sektor runcit, makanan dan minuman, pelancongan dan perkhidmatan professional dan semua sektor itu menunjukkan prestasi memberangsangkan selepas melangkah ke zon endemik selaras dengan pembukaan sempadan negara.  Menurut Abdul Latiff, untuk mencapai pertumbuhan produktiviti yang lebih tinggi negara perlu menyasarkan empat pemacu produktiviti utama iaitu bakat, teknologi, persekitaran perniagaan dan subsidi.  Katanya, keperluan untuk merealisasikan potensi ekonomi industri melalui transformasi digital adalah penting untuk meningkatkan produktiviti dan daya saing negara.


Lima pengeluar makanan ayam naikkan harga perlu kemuka representasi

KUALA LUMPUR, 5 Ogos- Lima syarikat pengisar makanan berkaitan bekalan ayam diberi tempoh 30 hari untuk mengemukakan representasi berhubung Keputusan Cadangan Suruhanjaya Persaingan Malaysia (MyCC) yang mendapati mereka melanggar Seksyen 4 Akta Persaingan 2020.Syarikat terbabit ialah Dindings Poultry Development Centre Sdn Bhd, FFM Berhad, Gold Coin Feedmills (Malaysia) Sdn Bhd, Leong Hup Feedmill Malaysia Sdn Bhd dan PK Agro-Industrial Products (M) Sdn Bhd. Mereka dikesan menaikkan kuantum harga makanan ayam yang mengandungi kacang soya dan jagung sebagai bahan utama melalui perjanjian kartel.Kesalahan itu dilakukan antara awal 2020 hingga pertengahan 2022.Menurut Ketua Pegawai Eksekutif MyCC, Iskandar Ismail, memandangkan Keputusan Cadangan adalah dapatan awal hasil penyiasatan, maka tidak boleh diandaikan bahawa mana-mana syarikat terbabit melanggar undang-undang pada peringkat ini.

(Iskandar menyatakan lima pengeluar makanan ayam naikkan harga perlu kemuka representasi)

"Setelah mendengar dan mempertimbangkan representasi bersama bukti yang dikumpul dalam proses penyiasatan, MYCC akan mengeluarkan keputusan akhir sama ada terdapat perlanggaran bawah akta persaingan 2010."Sekiranya terdapat perlanggaran, MYCC boleh mengenakan penalti kewangan sehingga 10% daripada pusing ganti seluruh dunia oleh syarikat-syarikat tersebut sepanjang tempoh perlanggaran itu. Selain daripada penalti, MYCC juga boleh mengenakan arahan tertentu yang dianggap wajar," kata Iskandar di sini.


KUALA LUMPUR, 5 Ogos - Ringgit dibuka agak tinggi berbanding dolar AS pagi ini selepas nilai dolar AS terus menunjukkan kelemahan berikutan meningkatnya ketegangan geopolitik antara Amerika Syarikat (AS) dan China.Pada jam 9.04 pagi, mata wang tempatan berada pada paras 4.450/4580 berbanding dolar AS daripada penutupan Khamis pada paras 4.4565/4590.Peniaga ActivTrades Dyogenes Rodrigues Diniz berkata pelabur masih bimbang ekoran latihan ketenteraan yang dilakukan China berhampiran sempadan Taiwan.Menurut laporan berita, 22 jet China telah melintasi zon pertahanan udara Taiwan dan 'garisan median' Selat Taiwan.Diniz juga menyatakan dolar menyusut walaupun data Tuntutan Pengangguran Awal Amerika Syarikat yang dikeluarkan semalam kekal kukuh.Walaupun tuntutan awal untuk insurans pengangguran meningkat kepada 260,000 minggu lepas, tinggi sedikit daripada jangkaan, jumlah itu masih pada tahap yang rendah, jelasnya.

“Namun begitu, gambaran yang lebih tepat mengenai pasaran buruh akan dapat diketahui dengan keluaran data senarai gaji bukan ladang (NFP) pada hari Jumaat,” katanya kepada Bernama.Beliau menambah penghasilan pekerjaan di AS ialah penunjuk penting kerana ia memberi penerangan tentang keadaan ekonomi terbesar dunia itu, yang boleh menjejaskan pasaran global.Sementara itu, ringgit diniagakan kebanyakannya lebih rendah berbanding sekumpulan mata wang utama.Mata wang tempatan menyusut nilai berbanding yen Jepun kepada 3.3499/3526 daripada penutupan Khamis pada 3.3228/3251, lemah berbanding dolar Singapura kepada 3.2367/2394 daripada 3.2310/2333 dan susut berbanding euro kepada 4.5775/5806 daripada 4.5398/5424 sebelumnya.Bagaimanapun, ringgit menambah nilai berbanding pound Britain kepada 5.4070/4107 daripada 5.4271/4302 pada Khamis. -BERNAMA


Permintaan memberangsangkan, PERODUA catat 24,265 tempahan pada Julai

KUALA LUMPUR, 4 Ogos- Sebanyak 24,265 tempahan diterima bagi keseluruhan model keluaran Perusahaan Otomobil Kedua Sdn Bhd (PERODUA) pada Julai tahun ini, meskipun pengecualian cukai jualan dan perkhidmatan (SST) tamat pada 30 Jun lalu. Turut memberangsangkan, jualan untuk tempoh Januari hingga Julai dengan peningkatan sebanyak 48.7 peratus kepada 145,689 unit berbanding 97,945 unit yang dijual bagi tempoh sama tahun lalu.Presiden dan Ketua Pegawai Eksekutif PERODUA, Datuk Seri Zainal Abidin Ahmad berkata, permintaan yang tinggi didorong faktor pembeli yang ingin menikmati harga pelepasan cukai jualan."Bilangan tempahan kenderaan baharu adalah lebih baik daripada jangkaan, sekaligus membuktikan industri automotif masih ada potensi cerah untuk berkembang.Bagaimanapun, terdapat beberapa isu yang belum selesai seperti kekurangan tenaga kerja dan bekalan cip semikonduktor," katanya menerusi kenyataan.

(Datuk Seri Zainal Abidin Ahmad, Presiden dan Ketua Pegawai Eksekutif PERODUA)

Syarikat pengeluar kereta itu menjangkakan pengeluaran dapat beroperasi sepenuhnya bermula bulan ini.Beliau turut memaklumkan syarikat telah mendapat bekalan cip semikonduktor secukupnya untuk mengeluarkan dan mendaftar lebih daripada 247,800 unit tahun ini.


BD labur RM300 juta perluas kilang di Kulim

KULIM, 4 Ogos- Becton, Dickson and Company (BD) syarikat teknologi perubatan dunia terkemuka melabur RM300 juta bagi memperluas kilang pengeluarannya di Kulim Kedah untuk pemindahan produknya dari Amerika syarikat ke negeri itu. Naib Presiden (Pengeluaran) BD Asia, Michael Mok berkata perluasan kemudahan itu memberi nilai tambah dengan mewujudkan lebih 200 peluang pekerjaan baharu dan merangsang kapasiti pengeluaran produk peralatan urologinya. Katanya dengan 100 peratus pekerja tempatan di Kedah, syarikat BD yakin rantai nilai syarikatnya mampu mengembangkan portfolio dalam dunia kesihatan.  Kilang baharu di kawasan perusahaan Kulim akan diperluas ke tahap 67 peratus daripada 165,000 kaki persegi ke 275,000 kaki persegi . Menurutnya tarikh siap bagi kemudahan di kawasan tersebut, dijangka menjelang akhir tahun 2023.Manakala pindahan produk siap akan selesai dalam tempoh tiga tahun. Ketika ini kilang sedia ada mampu menampung lebih 1,800 orang pekerja yang mengilang produk utama peralatan urologi setiap tahun untuk kegunaan penjagaan kesihatan pesakit di seluruh dunia.  Beliau berkata demikian ketika berucap pada majlis pecah tanah kilang baharu terbabit yang disempurnakan oleh Pengerusi Jawatnkuasa Industri dan Pelaburan Sains Tekonologi dan inovasi dan Pengajian Tinggi Datuk Dr Ku Abdul Rahman Ku Ismail. Syarikat tersebut telah bertapak di Kulim sejak 1986.

(Majlis pecah tanah kilang baharu BD di Kulim disempurnakan Pengerusi Jawatnkuasa Industri dan Pelaburan Sains Tekonologi dan inovasi dan Pengajian Tinggi, Datuk Dr Ku Abdul Rahman Ku Ismail)


Peningkatan risiko geopolitik, faktor ringgit dibuka rendah

KUALA LUMPUR, 3 Ogos- Ringgit dibuka rendah sedikit berbanding dolar AS pagi ini selepas pelabur mengambil langkah untuk terus mencari perlindungan dengan mendapatkan mata wang selamat berikutan peningkatan risiko geopolitik.Ketika ini, lawatan Speaker Dewan Perwakilan Amerika Syarikat (AS) Nancy Pelosi ke Taiwan telah meningkatkan ketegangan AS-Sino.Pada pukul 9.00 pagi, mata wang tempatan diniagakan pada 4.4570/4595 berbanding dolar AS daripada penutupan Selasa pada 4.4540/4565.Pakar ekonomi, Dr Mohd Afzanizam Abdul Rashid berkata pelabur mencari perlindungan daripada kemungkinan bencana akibat ketidaktentuan yang semakin memuncak, sama ada ekonomi atau geopolitik berikutan lawatan Pelosi walaupun amaran keras oleh pegawai China yang telah membawa kepada pelbagai latihan ketenteraan berhampiran selat Taiwan.“Sementara itu, dolar AS dijangka memperoleh kekuatan selanjutnya selepas mengalami beberapa kelemahan baru-baru ini,” katanya.Selain itu, Mohd Afzanizam berkata Indeks Dolar AS (DXY) telah melepasi 106 mata pada masa ini kerana permintaan terhadap dolar AS telah meningkat.“Oleh itu, gandingan dolar-ringgit dijangka kekal lemah dalam lingkungan paras RM4.45,” katanya.Ringgit didagangkan lebih tinggi berbanding sekumpulan mata wang utama.Mata wang tempatan itu menambah nilai berbanding yen Jepun kepada 3.3308/3330 daripada penutupan Selasa 3.4031/4053, meningkat berbanding pound Britain kepada 5.4139/4170 daripada 5.4406/4436 semalam.Nilai ringgit turut mengukuh berbanding euro kepada 4.5274/5300 daripada 4.5587/5612 sebelum ini dan meningkat berbanding dolar Singapura kepada 3.2211/2233 daripada 3.2278/2301 pada hari Selasa.- BERNAMA


Ringgit dibuka tinggi sedikit berbanding dolar AS

KUALA LUMPUR, 2 Ogos - Nilai ringgit dibuka tinggi sedikit berbanding dolar AS pagi ini selepas dolar AS susut berikutan pengeluaran data Indeks Pengurus Pembelian (PMI) Pembuatan ISM Amerika Syarikat (AS) yang lebih rendah.Pada 9.02 pagi, mata wang tempatan berada pada paras 4.4520/4550 berbanding dolar AS berbanding penutupan Isnin 4.4529/4540.Peniaga ActivTrades Dyogenes Rodrigues Diniz berkata data pembuatan ISM untuk Julai 2022 turun kepada 52.8 daripada 53 pada bulan Jun.“Bagaimanapun, data itu lebih tinggi daripada jangkaan berbanding ramalan 52,” katanya kepada Bernama.Sementara itu, ringgit diniagakan kebanyakannya lebih rendah berbanding sekumpulan mata wang utama.

Mata wang tempatan menyusut nilai berbanding yen Jepun kepada 3.4024/4049 daripada penutup Isnin pada 3.3735/3753, lemah berbanding pound Britain menjadi 5.4613/4649 daripada 5.4524/4548 dan lebih rendah berbanding euro kepada 4.5775/5806 daripada 4.5695/5716 sebelumnya.Bagaimanapun, ringgit meningkat berbanding dolar Singapura kepada 3.2336/2362 daripada 3.2345/2364 pada hari Isnin. - BERNAMA


MAJECA, JAMECA perlu fokus kepada sektor baharu yang inovatif, bernilai tambah - Azmin

KUALA LUMPUR, 1 Ogos- Persatuan Ekonomi Malaysia-Jepun (MAJECA) dan Persatuan Ekonomi Jepun-Malaysia (JAMECA) diminta untuk memberi fokus kepada sektor baharu yang inovatif dan bernilai tambah.Menteri Kanan Perdagangan Antarabangsa dan Industri, Datuk Seri Mohamed Azmin Ali mahu pelaburan berkualiti tinggi dan berteknologi tinggi selaras Aspirasi Pelaburan Nasional (NIA).Ini termasuk sektor elektrik dan elektronik, farmaseutikal, ekonomi digital, aeroangkasa dan industri kimia."Kita yakin pelaburan ini dapat menarik pelabur-pelabur ke dalam negara kita dengan meletakkan jumlah pelaburan yang cukup signifikan, disamping memastikan ianya adalah pelaburan yang berteknologi tinggi dan berkualiti. "Saya juga telah menggesa supaya pelaburan-pelaburan baharu ke dalam negara mesti juga membantu mewujudkan ekosistem perniagaan, dan juga rantaian bekalan dalam kalangan SME dalam negara," katanya.

Beliau berkata demikian kepada media selepas Majlis Menandatangani Memorandum Persefahaman (MOU) antara OFO Tech Sdn Bhd, Sumitomo Corporation Asia & Ocenia Pte Ltd cawangan Kuala Lumpur dan Softbank Corporation, di sini hari ini.

Azmin menambah, Perjanjian Perkongsian Ekonomi Komprehensif Serantau (RCEP) banyak membantu mengukuhkan perdagangan antara Malaysia dan Jepun, khususnya melibatkan sektor Perusahaan Kecil dan Sederhana (PKS). Jepun merupakan rakan dagang ke-4 terbesar Malaysia dengan nilai dagangan RM148.98 billion dicatatkan tahun lalu. Tahun lalu juga nilai pelaburan Jepun di Malaysia mencecah RM90.9 billion dengan sumbangan tertinggi daripada sektor pembuatan.


LHDN optimis capai kutipan cukai langsung digariskan menerusi Bajet 2022

PUTRAJAYA, 1 Ogos- Lembaga Hasil Dalam Negeri (LHDN) optimis mampu mencapai sasaran kutipan cukai langsung digariskan menerusi Bajet 2022. Jelas Ketua Pegawai Eksekutifnya, Datuk Mohd Nizom Sairi setakat April, sejumlah RM45.6 bilion berjaya dikutip bersamaan 38.5% daripada sasaran RM127.3 bilion tahun ini. Dasar fiskal dan amalan tadbir urus yang baik menjadi kunci utama kepada sistem percukaian yang efektif menyokong pembangunan negara. "Dalam keadaan sekarang, jika pendekatan hanya berfokus kepada penguatkuasaan, ianya kurang sesuai memandangkan perniagaan masih lagi dalam peringkat pemulihan. "Jadi kita bersama-sama dengan mereka bagi memastikan pematuhan cukai yang terbaik," katanya.

Beliau ditemui selepas merasmikan Forum Dasar Percukaian Malaysia kali yang ketiga, bertemakan 'Memacu Daya Tahan Kewangan Negara', di sini hari ini. Dalam pada itu, pihaknya juga aktif memantau amalan pengelakan cukai menggunakan taktik pemindahan harga melibatkan syarikat multinasional. Ia selari reformasi sistem percukaian antarabangsa digariskan Pertubuhan Kerjasama dan Pembangunan Ekonomi (OECD).


Bajet 2023: Sektor perniagaan dijemput beri maklum balas berkaitan cukai sebelum 15 Ogos ini

KUALA LUMPUR, 1 Ogos- Sektor perniagaan termasuk pakar percukaian dijemput untuk memberi maklum balas kepada Kertas Konsultasi Awam (KKA) untuk Bajet 2023.

Kementerian Kewangan (MOF) dalam satu kenyataan memaklumkan pihaknya telah menerbitkan KKA untuk Bajet 2023 bertajuk “The Implementation Of Globe Rules In Malaysia” berkaitan dengan penglibatan Malaysia dalam pelaksanaan Global Anti-Base Erosion (GloBe) Model Rules (Pillar Two) Initiative, inclusive Framework on Base Erosion and Profit Shifting (BEPS).

“Penerbitan KKA tersebut merupakan pelengkap kepada Kenyataan Pra-Bajet 2023 yang diterbitkan pada 3 Jun 2022, dan juga merupakan sebahagian daripada usaha keseluruhan MOF untuk mendapatkan maklum balas rakyat serta perniagaan berhubung cadangan dasar Kerajaan yang akan dipertimbangkan untuk Bajet 2023,” kata kenyataan tersebut.

Langkah itu (penerbitan KKA) telah bermula sejak tahun 2021 lagi bagi menambah baik dan meningkatkan penglibatan semua pihak dalam proses penyediaan bajet tahunan.

Kenyataan sama turut menjelaskan, pihak Kementerian Kewangan akan menerbitkan beberapa KKA Bajet 2023 berhubung dengan pembiayaan bagi pembangunan mampan, penerapan prinsip alam sekitar, sosial dan tadbir urus (ESG) bagi syarikat berkaitan Kerajaan (GLC) dan pelaksanaan subsidi secara bersasar.

“Kerajaan yakin penerbitan KKA akan menyediakan lebih banyak peluang kepada semua pihak berkepentingan untuk memberi maklum balas masing-masing bagi membolehkan Kerajaan merangka sebuah bajet tahunan yang memenuhi keperluan rakyat, serta selaras dengan dasar-dasar pembangunan sosio-ekonomi negara,” kata kenyataan itu.

Maklum balas bagi KKA itu perlu dibuat sebelum atau pada 15 Ogos 2022.

KKA itu boleh dimuat turun melalui laman web https://budget.mof.gov.my/bajet2023/kertaskonsultasi/.

(Orang ramai melekatkan nota Aspirasi Bajet 2023 pada Program Kementerian Kewangan Bersama Pelanggan Negeri Pahang di Dewan Dato' Sri Abdul Manan Ismail pada 25 Jun 2022/BERNAMA)


KUALA LUMPUR, 1 Ogos- Rizab antarabangsa Bank Negara Malaysia (BNM) berjumlah RM480.1 bilion pada 30 jun 2022.Menurut Timbalan Menteri Kewangan II, Yamani Hafez Musa, paras rizab itu mencukupi untuk menampung 5.8 bulan import barangan dan perkhidmatan dan 1.1 kali jumlah hutang luar negeri jangka pendek."Kita buat assessment berdasarkan Metrik ARA yang dibuat oleh IMF dan pada ketika ini tahap rizab antarabangsa semasa BNM dianggap mencukupi dan kita akan memantau dari semasa ke semasa untuk menstabilkan wang ringgit di masa-masa akan datang," katanya ketika menjawab soalan tambahan wakil Tumpat, Datuk Che Abdullah Mat Nawi.Tambah beliau, Rizab antarabangsa BNM adalah penampan utama terhadap aliran keluar masuk pelaburan global yang ketara dan besar. Tanpa sokongan rizab antarabangsa, kadar turun naik nilai pertukaran mata wang ringgit akan menjadi tidak menentu akibat peningkatan kadar volatiliti dalam pasaran.Justeru, kestabilan pasaran kewangan adalah penting untuk meningkatkan keyakinan pelabur asing untuk melabur dalam pasaran kewangan tempatan yang seterusnya akan memberikan impak positif kepada paras rizab antarabangsa.

Dalam jangka masa panjang pula, Malaysia perlu menumpukan usaha untuk meningkatkan daya tahan ekonomi dengan mempelbagaikan sumber ekonomi, memperkukuh daya saing ekonomi dan kedudukan fiskal negara.


Hasil cukai setakat April mencecah RM45.6 bilion - LHDN

KUALA LUMPUR, 1 Ogos - Hasil kutipan cukai langsung negara setakat April tahun ini mencecah nilai RM 45.6 bilion.Jumlah tersebut mewakili 38.5% daripada sasaran RM 127.3 bilion digariskan menerusi Bajet 2022.

(Ketua Pegawai Eksekutif, Lembaga Hasil Dalam Negeri, Datuk Mohd Nizom Sairi ketika ditemui media di sini)

Ketua Pegawai Eksekutif, Lembaga Hasil Dalam Negeri, Datuk Mohd Nizom Sairi yakin sasaran berkenaan dapat dicapai sejajar momentum pemulihan.Bagaimanapun, selari peningkatan perbelanjaan subsidi oleh kerajaan, pihaknya komited menambah baik sistem percukaian.Tumpuan diberikan kepada elemen penguatkuasaan termasuk mengenal pasti kebocoran hasil cukai selain memastikan amalan pematuhan cukai yang terbaik.Nizom ditemui pemberita di Putrajaya.Terdahulu beliau merasmikan Forum Dasar Percukaian Malaysia Ke-3 2022, bertemakan "Memacu Daya Tahan Kewangan Negara"


Hong Leong Bank, Hong Leong Islamic Bank guna kadar asas standard (SBR) bermula esok

KUALA LUMPUR, 31 Julai- Hong Leong Bank dan Hong Leong Islamic Bank akan menggunakan Kadar Asas Standard (SBR) bagi pinjaman runcit berkadar terapung baharu dan pembiayaan semula pinjaman sedia ada mulai esok.Langkah itu sejajar semakan semula Rangka Kerja Kadar Rujukan oleh Bank Negara Malaysia.Ketua Pegawai Eksekutif merangkap Pengarah Urusan Kumpulannya, Domenic Fuda dalam kenyataan berkata, SBR hanya terpakai untuk pinjaman atau pembiayaan individu. Manakala pinjaman dan pembiayaan bukan individu akan terus ditawarkan menggunakan Kadar Pinjaman Asas (BLR) atau Kadar Pembiayaan Islam (IFR) sebagai kadar rujukan harga.

(Ketua Pegawai Eksekutif Hong Leong Bank, Domenic Fuda)

SBR juga hanya akan berubah apabila berlaku perubahan pada Kadar Dasar Semalaman (OPR) yang ditentukan Jawatankuasa Dasar Monetari BNM.Tambah Domenic, penggunaan SBR semua institusi kewangan akan menggalakkan ketelusan dan perbandingan pinjaman antara bank-bank. Perubahan akan turut membantu pengguna membuat keputusan lebih baik dan meningkatkan pemahaman pelanggan tentang istilah kewangan.


MAHB perkenal A-CDM, optimum kecekapan operasi KLIA

SEPANG, 29 Julai- Malaysia Airports Holdings Berhad (MAHB) bakal memperkenalkan Sistem Bersepadu, Airport Collaborative Desicion-Making (A-CDM).

Ini bagi mengoptimumkan kecekapan operasi Lapangan Terbang Antarabangsa Kuala Lumpur (KLIA).Pengarah Urusan MAHB, Datuk Iskandar Mizal Mahmood berkata pelaksanaan sistem A-CDM membolehkan data operasi masa nyata dikongsi kepada tujuh pihak berkepentingan yang terlibat agar operasi penerbangan dapat diurus dengan lebih berkesan. Ia meliputi Pihak Berkuasa Penerbangan Awam Malaysia, Malaysia Airlines, Airasia dan Batik Air."Kami perlu memastikan agar ia lebih sistematik untuk memudahkan semua pihak pada masa yang sama. "Oleh itu, kami telah melabur sejumlah RM40 juta bagi menggabungkan sistem ini untuk pelaksanaan," katanya.

Beliau menyatakan demikian selepas majlis menandatangani Memorandum Persefahaman (MoU) A-CDM, di sini hari ini.Setakat ini, 18 lapangan terbang di Asia Pasifik telah melaksanakan A-CDM.


Ringgit dibuka tinggi berbanding dolar AS

KUALA LUMPUR, 29 Julai - Ringgit memulakan urus niaga pagi ini lebih tinggi berbanding dolar AS di tengah-tengah hasil perbendaharaan Amerika Syarikat (AS) yang lemah berikutan penguncupan ekonomi di negara itu pada suku kedua 2022.Pada jam 9.02 pagi, mata wang tempatan meningkat kepada 4.4485/4520 berbanding dolar AS daripada penutupan urus niaga Khamis pada paras 4.4515/4550.Rakan pengurusan SPI Asset Management Stephen Innes berkata kebimbangan mengenai kemelesetan global yang berterusan serta tanda-tanda meningkatnya ketegangan antara Washington dan Beijing terhadap kemerdekaan Taiwan boleh mempengaruhi mata wang Asia termasuk ringgit.

"Walaupun hasil AS yang lemah adalah positif untuk ringgit, kemerosotan itu adalah disebabkan kemelesetan ekonomi di AS,” katanya kepada Bernama.Sementara itu, mata wang tempatan menyusut nilai berbanding dolar Singapura kepada 3.2240/2270 daripada penutup Khamis 3.2192/2222 dan merosot berbanding yen Jepun kepada 3.3084/3113 daripada 3.2865/2893.Nilai ringgit turut lemah berbanding euro kepada 4.5366/5401 daripada 4.5196/5232 semalam dan rendah berbanding pound Britain kepada 5.4160/4203 daripada 5.4001/4044 sebelumnya. - BERNAMA


SME Corp. Malaysia agih pinjaman SMEEF 2.0 bantu PKS terjejas banjir

KUALA LUMPUR, 28 Julai - Agensi di bawah Kementerian Pembangunan Usahawan dan Koperasi (KUSKOP), SME Corp. Malaysia telah mengagihkan pinjaman di bawah Dana Kecemasan PKS 2.0 (SMEEF 2.0) bagi membantu Perusahaan Kecil dan Sederhana (PKS) yang terkesan akibat bencana alam di seluruh negara.Sehingga 12 Julai 2022, program SMEEF 2.0 telah menerima sebanyak 1,131 permohonan dari seluruh negara berjumlah RM109,324,699 yang telah pun melebihi peruntukan dana sebanyak RM100 juta.Dalam satu kenyataan, Ketua Pegawai Eksekutif SME Corp. Malaysia, Rizal Nainy berkata dana kecemasan untuk penduduk terjejas banjir bagi syarikat bersaiz kecil dan sederhana diberi pinjaman tanpa faedah antara RM50,000 sehingga RM100,000 berserta moratorium selama 12 bulan.

Ia dapat digunakan untuk membantu PKS bangkit semula serta memulihkan kembali perniagaan Keluarga Usahawan yang terkesan oleh bencana banjir dengan secepat mungkin.Sehingga kini hampir RM97 juta telah diluluskan dan disalurkan kepada PKS yang terjejas banjir di seluruh negara.Daripada jumlah tersebut, 83% merupakan PKS yang terjejas di negeri Selangor, diikuti dengan negeri Pahang sebanyak 7.6% dan negeri Kelantan sebanyak 3.5%.


KUALA LUMPUR, 28 Julai - Nilai ringgit mengukuh berbanding dolar AS pada sesi pembukaan urus niaga pagi ini.Pada pukul 9.24 pagi, mata wang tempatan meningkat kepada 4.4485/4525 berbanding dolar AS daripada penutup hari Rabu pada 4.4570/4590.Rakan kongsi pengurusan SPI Asset Management Stephen Innes berkata, ringgit sepatutnya merasa "selesa" sedikit hari ini apabila pengerusi Rizab Persekutuan (Fed) Amerika Syarikat, Jerome Powell dalam ulasannya dilihat kurang cenderung ke arah menaikkan kadar faedah lagi selepas kenaikan kadar 75 mata asas semalam.Pada Rabu, Powell disebut sebagai berkata akan ada satu peringkat yang mana Fed akan mula melambatkan kenaikan kadar faedah untuk menilai impaknya.

Innes menyatakan bahawa Fed juga tidak melihat ekonomi AS dalam kemelesetan."Saya berpendapat ramai bertaruh untuk keluaran dalam negara kasar AS yang lebih lemah dan ini menyebabkan prospek dolar AS kurang memberangsangkan hari ini," tambahnya.Sementara itu, mata wang tempatan menyusut nilai berbanding dolar Singapura kepada 3.2189/2222 daripada penutupan urus niaga Rabu pada 3.2111/2130 dan susut berbanding yen Jepun kepada 3.2813/2848 dari 3.2614/2631.Ringgit juga lebih rendah berbanding euro kepada 4.5366/5407 daripada 4.5207/5228 semalam dan lemah berbanding pound Britain kepada 5.4085/4133 daripada 5.3783/3807. -BERNAMA


Bursa Malaysia dibuka tinggi, Wall Street turut pamer pergerakan rancak

KUALA LUMPUR, 28 Julai - Bursa Malaysia mengekalkan aliran menaik pada sesi pembukaan urus niaga pagi ini, mengambil petunjuk daripada pergerakan rancak semalaman Wall Street selepas Rizab Persekutuan Amerika Syarikat (AS) mengumumkan satu lagi kenaikan kadar faedah, kata seorang penganalisis.Pada hari Rabu, bank pusat itu telah menaikkan kadar faedah utamanya sebanyak 75 mata asas seperti yang dijangkakan, kadar tertinggi sejak 2018.Pada jam 9.20 pagi, indeks penanda aras FTSE Bursa Malaysia KLCI (FBM KLCI) mengukuh 10.95 mata kepada 1,481.66 daripada 1,470.71 semalam (Rabu).Indeks utama itu dibuka pada 1,472.39, naik sebanyak 1.68 mata.Pergerakan harga di pasaran secara keseluruhan menyaksikan kaunter untung mengatasi kaunter rugi 347 berbalas 101, manakala 229 kaunter tidak berubah, 1,621 tidak diniagakan dan 66 yang lain digantung.Jumlah dagangan adalah sebanyak 359.74 juta unit bernilai RM157.65 juta.Menurut Malacca Securities Sdn Bhd menerusi nota penyelidikannya, momentum positif di Wall Street dijangka melimpah dan turut memanfaatkan bursa serantau dan tempatan.“Justeru, bursa tempatan diunjurkan bergerak dalam nada positif hari ini berikutan kenaikan kukuh di Wall Street.“Kami percaya lantunan semula baru-baru akan berterusan memandangkan komen daripada pengerusi Fed AS Jerome Powell telah sedikit sebanyak meredakan kebimbangan pelabur terhadap prospek kenaikan kadar faedah pada masa hadapan,” katanya.

Sementara itu, bagi komoditi, ia turut menyatakan minyak mentah Brent meningkat melebihi paras US$106 setong, manakala minyak sawit mentah (MSM) diniagakan melepasi paras RM3,850 satu tan.Sektor tenaga juga dijangka menjadi tumpuan susulan kenaikan harga MSM, tambahnya.Selain itu, firma pembrokeran itu mengunjurkan sektor teknologi akan mendapat rangsangan selepas Nasdaq mencatatkan keuntungan peratusan harian terbesarnya sejak April 2020, melonjak lebih empat peratus semalam.Di bursa tempatan, dalam kalangan saham wajaran tinggi Bursa --  Maybank menokok satu sen kepada RM8.81, Public Bank dan Petronas Chemicals meningkat lapan sen, masing-masing mencatatkan RM4.68 dan RM8.72, IHH Healthcare menambah lima sen kepada RM6.42 dan CIMB Group meraih dua sen kepada RM5.24.Bagi saham aktif, Bintai Kinden dan Techna-X naik setengah sen setiap satu kepada 12.5 sen dan 4.5 sen, Dagang NeXchange lebih tinggi satu sen menjadi 79.5 sen, Metronic Global menokok dua sen kepada 15 sen dan SFP Tech Holdings menambah lima sen untuk merekodkan 72.5 sen.Di papan indeks, Indeks FBM Emas peroleh 83.17 mata menjadi 10,513.15, Indeks FBM Emas Syariah meningkat 78.20 mata kepada 10,573.11 dan Indeks FBMT 100  mengukuh 82.28 mata kepada 10,267.61.FBM ACE turut mengembang 55.40 mata menjadi 4,834.60 manakala FBM 70 mencatatkan 2,605.12.Mengikut sektor, Indeks Perladangan mengukuh 19.75 mata kepada 6,866.05, Indeks Perkhidmatan Kewangan melonjak 136.52 mata menjadi 16,692.54, Indeks Produk dan Perkhidmatan Perindustrian meningkat 1.46 mata kepada 180.00, dan Indeks Tenaga meningkat 9.53 mata kepada 654.73. -BERNAMA


Perbelanjaan Kerajaan Persekutuan berjumlah RM86.7 bilion pada suku pertama - MoF

KUALA LUMPUR, 27 Julai- Perbelanjaan Kerajaan Persekutuan berjumlah RM86.7 bilion pada suku pertama 2022, demikian menurut Kementerian Kewangan (MOF).“Sebahagian besar perbelanjaan adalah untuk menampung bayaran emolumen (RM22 bilion), bayaran khidmat hutang (RM9.1 bilion) dan bayaran persaraan (RM8.4 bilion).“Selain itu, sebanyak RM11.5 bilion telah dibelanjakan bagi tujuan subsidi, bantuan dan insentif termasuk subsidi petrol, diesel dan gas cecair memasak serta bayaran Bantuan Keluarga Malaysia fasa 1,” kata kementerian itu dalam jawapan bertulis di Parlimen di sini.Ia adalah bagi menjawab soalan Datuk Seri Saifuddin Nasution Ismail (PH-Kulim-Bandar Bharu) mengenai keupayaan semasa kewangan kerajaan menunaikan komitmen pembayaran hutang, tanggungan subsidi dan pembayaran emolumen dan pencen.Beliau juga ingin tahu nilai keseluruhan komitmen tanggungan subsidi, emolumen dan pencen serta bayaran hutang setakat suku pertama tahun 2022.

Menteri Kewangan, Tengku Datuk Seri Zafrul Tengku Abdul Aziz

Menurut Kementerian Kewangan, pembayaran hutang, bayaran persaraan dan emolumen merupakan komponen perbelanjaan yang diberi keutamaan terlebih dahulu (locked-in) berbanding komponen perbelanjaan yang lain.Sehubungan itu, kerajaan sentiasa memastikan agar kedudukan kewangan kerajaan adalah kukuh bagi memastikan keupayaan untuk membayar komitmen tersebut, jelasnya.


Sistem pemegang lesen, 'payung' bantu syarikat induk pantau untung rugi cawangan

KELANA JAYA, 26 Julai- Sistem pemegang lesen dan 'payung' mampu menilai serta memantau 'untung dan rugi' perniagaan.Jelas Menteri Pembangunan Usahawan dan Koperasi, Tan Sri Noh Omar cadangan mewujudkan sistem itu bagi membantu syarikat induk memantau cawangannya agar terus berupaya meneruskan perniagaan.Inisiatif yang dilaksana Koperasi Serbaguna Anak-Anak Selangor Berhad (KOSAS) dipuji kerana sebagai pemegang lesen induk, telah membuka peluang kepada lebih ramai usahawan menceburi bidang makanan dan minuman."Matlamatnya sama di mana mesti ada induknya, induk inilah yang akan membntu melihat cawangan-cawanganya kerana kalau selalaunya daripada segi institusi kewangan kita tahu kita bagi pinjam, kemudian kita nak kutip hutang, tak bayar hutang kita saman tetapi yang penting pemantauan."Jadi dengan ada konsep ini kita harap dia punya induknya akan membantu untuk melihat kemajuan dan prestasi," katanya.

Beliau menyatakan demikian selepas penyerahan surat tawaran kepada koperasi yang akan membuka cawangan Richiamo Coffee, di sini hari ini.


Sektor perladangan: Pemain industri perlu manfaatkan potensi tenaga kerja Pakistan, India

KUALA LUMPUR, 26 Julai- Pekerja dari Pakistan dan India berpotensi untuk dibawa masuk bagi mengurangkan kebergantungan pada pekerja dari Indonesia dan Bangladesh dalam sektor perladangan, kata Menteri Perusahaan Perladangan dan Komoditi Datuk Zuraida Kamaruddin."Ada potensi untuk pekerja dari Pakistan untuk masuk dalam bidang perladangan. Saya lihat angkanya makin meningkat daripada Pakistan dalam seribu lebih tidak salah saya. "Jadi itu menjadi satu potensi dan India juga ada juga dalam bidang perladangan. Jadi saya akan minta pemain industri supaya cuba pasaran India dan Pakistan dan tidak terlalu bergantung pada tenaga kerja Indonesia dan juga Bangladesh," katanya dalam sidang media selepas majlis perasmian Ekspo dan Sidang Kemuncak Agrikomoditi Antarabangsa Malaysia (MIACES) 2022 di sini.

(Datuk Zuraida di temu bual dalam sidang media selepas majlis perasmian Ekspo dan Sidang Kemuncak Agrikomoditi Antarabangsa Malaysia 2022)

Beliau yakin, MIACES 2022 akan menjadi platform untuk menangkis dakwaan seperti buruh paksa dan isu kemampanan dalam sektor agrikomoditi.Katanya, kerajaan akan memastikan syarikat dan kementerian dalam sektor agrikomoditi menjaga kebajikan pekerja sektor perladangan selain akur kepada isu kemampanan seperti yang digariskan dalam Dasar Agrikomoditi Negara (DAKN) 2021-2030.


MITI kekal sasaran DDI RM97.9 bilion tahun ini

KUALA LUMPUR, 26 Julai- Pelaburan Langsung Domestik (DDI) tahun ini dijangka mampu mencecah RM97.9 bilion iaitu pencapaian yang sama pada 2021. Menteri Kanan Perdagangan Antarabangsa dan Industri, Datuk Seri Mohamed Azmin Ali melahirkan keyakinan Malaysia berupaya mengulangi kejayaan dan mengekalkan momentum positif tersebut."Pada suku tahun pertama 2022, kita telah mencatat RM42.8 bilion pelaburan dengan RM15 bilion daripadanya adalah DDI.

Jelasnya, bagi mencapai DDI tahunan yang disasar penglibatan PKS dalam inisiatif pendigitalan perlu diperluas bagi meningkatkan permintan global. Untuk tujuan itu, insentif disedia kerajaan antaranya Geran Automasi Pintar perlu dimanfaatkan sepenuhnya. "Antara langkah yang dicadangkan kepada SME adalah terlibat secara langsung dalam pendigitalan, automasi dan robotik kerana industri pembuatan seperti ini memerlukan teknologi-teknologi baharu untuk meningkatkan produktiviti dan juga kecekapan dan saya lihat sudah ada kesungguhan," katanya.Beliau menyatakan demikian selepas Seminar Pelaburan Domestik, di sini hari ini.


Kerjasama pengeluaran sawit Malaysia-China, libatkan FDI RM6 bilion

KUALA LUMPUR, 26 Julai- Syarikat-syarikat milik kerajaan China akan bekerjasama dengan syarikat-syarikat Malaysia dan Lembaga Minyak Sawit Malaysia (MPOB) untuk mengeluarkan produk sawit di negara ini, melibatkan pelaburan langsung asing (FDI) bernilai RM6 bilion.Produk sawit yang bakal dihasilkan dalam kerjasama itu ialah ialah minyak sayuran rawatan hidro (HVO) dan bahan bakar penerbangan mampan (SAF).“Usaha sama ini bakal menawarkan 1,000 peluang pekerjaan,” kata Perdana Menteri, Datuk Seri Ismail Sabri Yaakob semasa berucap merasmikan Ekspo dan Sidang Kemuncak Agrikomoditi Antarabangsa Malaysia (MIACES) 2022 di sini.

(Datuk Seri Ismail Sabri berucap merasmikan Ekspo dan Sidang Kemuncak Agrikomoditi Antarabangsa Malaysia (MIACES) 2022)

Beliau berkata pembinaan kilang HVO dan SAF pertama di Malaysia itu merupakan antara inisiatif untuk memacu sektor sawit Malaysia ke arah industri berteknologi dan bernilai tinggi.Syarikat yang terlibat ialah Shanxi Construction Investment Group Co Ltd (SCIG) dan Institute of Coal Chemistry, Chinese Academy of Sciences (ICC-CAS) dari China dan Pengerang Maritime Industries Sdn Bhd (Benalec) dari Sabah Oil and Gas Development Corporation (SOGDC) dari Mlaysia.


KDNK nominal meningkat kepada 9.0 peratus, ekonomi negara semakin pulih

KUALA LUMPUR, 26 Julai- Ekonomi Malaysia pulih secara beransur-ansur dengan Keluaran Dalam Negeri Kasar, KDNK nominal meningkat kepada 9.0 peratus selepas penguncupan 6.3 peratus pada tahun 2020.Ketua Perangkawan Malaysia, Datuk Seri Mohd Uzir Mahidin menerusi satu kenyataan berkata, KDNK pada tahun 2021 adalah 2.2 peratus melebihi paras pra-pandemik pada tahun 2019.Beliau berkata, komponen pendapatan yang terkumpul hasil daripada pengeluaran iaitu Pampasan Pekerja (PP) dan Lebihan Kendalian Kasar (LKK) masing-masing menyumbang 34.8 peratus dan 62.9 peratus kepada KDNK. Sumbangan KDNK selebihnya disumbangkan oleh cukai bersih sebanyak 2.3 peratus pada tahun 2021.PP yang merujuk kepada saraan yang diterima oleh pekerja untuk penyediaan perkhidmatan buruh dalam pengeluaran barangan dan perkhidmatan pulih kepada 2.2 peratus pada tahun 2021 berbanding penurunan 3.0 peratus pada tahun sebelumnya.PP bagi semua sektor ekonomi menunjukkan prestasi yang meningkat pada tahun 2021 kecuali sektor pembinaan.Keseluruhan PP menyumbang 34.8 peratus daripada jumlah KDNK Malaysia pada tahun 2021 di mana sektor perkhidmatan kekal sebagai penyumbang terbesar kepada jumlah PP dengan sumbangan 62.8 peratus.LKK yang merupakan komponen pendapatan terbesar KDNK telah merekodkan pertumbuhan dua digit 14.0 peratus daripada penurunan 6.8 peratus pada tahun sebelumnya dan pertumbuhan ini adalah tertinggi yang pernah direkodkan sejak 2010.

(Ketua Perangkawan Malaysia, Datuk Seri Mohd Uzir Mahidin)


Kadar jangka pendek kekal stabil hari ini

KUALA LUMPUR, 25 Julai - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan berjumlah RM40.52 bilion dalam sistem konvensional dan RM33.24 bilion dalam dana Islam.Hari ini, bank pusat akan menjalankan dua tender pasaran wang konvensional yang terdiri daripada tender bernilai RM1 bilion, masing-masing berjangka masa tujuh dan 31 hari.

BNM juga akan mengendalikan tiga tender Qard iaitu tender RM3.2 bilion selama tujuh hari, tender RM200 juta bertempoh 14 hari dan tender RM400 juta untuk 21 hari.Selain itu, bank pusat turut menawarkan tender repo berbalik bernilai RM1 bilion selama 63 hari.Ia telah mengumumkan ketersediaan repo berbalik, perjanjian jual dan beli semula serta kemudahan Murabahah Komoditi bercagar untuk tempoh satu hingga tiga bulan.Pada jam 4 petang, BNM akan melaksanakan sehingga RM38.5 bilion untuk tender semalaman konvensional dan RM28.4 bilion tender semalaman Murabahah. - BERNAMA